text:
131
E rile ka lona tšatši leo ge melao ya Moshe e balelwa batho, gwa fihlwa moo go ngwadilwego gore Moamone goba Momoaba a se ke a tsoga a dumeletšwe go tsena phuthegong ya Modimo. 2
Seo e be e le ka lebaka la gore Baamone le Bamoaba ba ile ba se fe Baisraele dijo le meetse mola ba le leetong la go tšwa Egepeta. Bona ba ile ba reka Bileamo gore a rogake Baisraele, eupša Modimo wa rena a fetoša thogako yeo tšhegofatšo. 3Ge Baisraele ba ekwa molao woo o balwa ba kgetholla batho ba šele ka moka setšhabeng.
4Moprista Eliashibe, yo a bego a hlokometše diphapoši tša go bolokela tša Tempele, o be a kwana le Tobia go tloga kgale. 5Ka gona a mo fa phapoši ye kgolo yela pele e bego e le ya go bolokela dikabelo tša bupi, diorelo, dibjana tša ka Tempeleng, dikabelo tše di filwego baprista, le dikarolo tša lesome tša mabele le tša beine le tša makhura a mohlware tše molao o laelago gore di fiwe Balefi le baopedi ba ka Tempeleng le baleti ba masoro a dikgoro tša Tempele. 6Ge tšeo di direga nna ke be ke se gona Jerusalema, ka gobane ka ngwaga wa masome a mararo a metšo ye mebedi wa ge Artazerksese13:6 “Artazerksese” Ka ge Artazerksese e be e le kgošikgolo ya Persia, o be a bitšwa le gore ke kgoši ya Babilone. e le kgoši ya Babilone ke be ke boetše go kgoši. Ka morago ga lebaka ka kgopela kgoši gore ke tloge, 7gomme ka boela Jerusalema. Moo ke ile ka hwetša taba ye mpe ye e bego e dirilwe ke Eliashibe wa go fa Tobia phapoši ka kgorong ya Tempele. 8Ka tuka bogale kudu gomme ka lahlela thoto yohle ya Tobia ntle. 9Ka laela gore diphapoši di hlwekišwe, le gore ditlabakelo tša Tempele le dikabelo tša bupi le diorelo di bušetšwe ka moo.
10
Ke ile ka kwa le gore baopedi le Balefi ba ba bego ba šoma ka Tempeleng ba tlogile Jerusalema ba ipoeletše mašemong a bona, ka gobane batho ba be ba sa ba abele dijo tše di ba lebanego. 11Ka kgalema bahlankedi ka ge ba se ba šetša Tempele. Ka nama ka bušetša Balefi le baopedi bale Tempeleng, gomme ka ba fa mešomo ya bona gape. 12
Ke moka batho bohle ba Juda ba thoma gape go tliša dikarolo tša lesome tša mabele le tša beine le tša makhura a mohlware diphapošing tša Tempele tša go bolokela. 13Ka bea banna ba ba latelago gore ba hlokomele diphapoši tša go bolokela: Shelemia, moprista, le Tsadoko, mongwaledi, le Pedaya, Molefi. Hanane, morwa wa Sakure, le setlogolo sa Matania, yena ya ba mothuši wa bona. Go be go tsebega gore banna bao ba a tshephega ge ba abela Balefi ba bangwe dijo.
14Hle, Modimo wa ka, o nkgopole mabapi le dilo tše. O se ke wa lesa mediro ye ya lerato ye ke e diretšego Tempele le tirelo ya yona e phumoga.
15
Doit. 5:12-14
Jer. 17:21-22
Matšatšing ao ke ile ka bona batho nageng ya Juda ba pitla diterebe ka maoto ka letšatši la Sabatha. Ba bangwe ba be ba nametša dipokolo tša bona mabele, beine, diterebe, mago, gotee le dilo tše dingwe, ba di tliša Jerusalema; ka ba kgala gore ba se rekiše selo ka Sabatha. 16Banna ba bangwe ba Tirose ba be ba dula Jerusalema, gomme ba tliša dihlapi le dilo tša mehutahuta motseng, ba di rekišetša batho ba Juda ka Sabatha. 17Ka sola baetapele ba Bajuda ka re: “Le reng le dira taba ye mpe ye? Le tšhilafatša letšatši la Sabatha. 18Se ke sona se borakgololokhukhu ba lena ba se dirilego, gomme Modimo wa rena a tlišetša rena le motse wo wa rena dilo tše mpe tše. Bjale lena le sa okeletša Baisraele bogale bja Modimo ka go tšhilafatša Sabatha!”
19Ka gona ka laela gore masoro a motse a tswalelwe mathomong a Sabatha se sengwe le se sengwe, ge leswiswana le thoma go swara,13:19 “ge leswiswana le thoma go swara” Letšatši la Bajuda le thoma ge letšatši le dikela. gomme a se ke a bulwa gape go fihlela ge Sabatha se fetile. Ka bea banna ba ka ba bangwe masorong go hlokomela gore go se tsenywe selo motseng ka letšatši la Sabatha. 20Ke gakaenyana moo babapatši ba dilo tša mehutahuta ba ilego ba lala ka ntle ga morako wa motse e le Labohlano. 21Ka ba kgala ka re: “Le reng le lala ka ntle ga morako? Ge le ka boeletša ke tla le tloša ka kgang.” Go tloga mohlang woo ba napa ba se sa boa ka letšatši la Sabatha. 22Ka laela Balefi gore ba itlhwekiše, le gore ba yo leta masoro gomme ba hlokomele gore Sabatha e hlomphiwe.
Hle, Modimo, le mo tabeng ye o nkgopole, mme o ntšhokele ka lerato la gago le legolo.
23
Doit. 7:1-5
Ka nako yeo ka lemoga le gore banna ba bangwe ba Bajuda ba nyetše basadi ba Baashdode, ba Baamone, le ba Bamoaba. 24Bana ba bona ba bangwe ba be ba bolela Seashdode goba dipolelo tše dingwe, gomme ba sa kgone polelo ya rena. 25Ka omanya banna bao, ka ba rogaka, ka betha ba bangwe ba bona, ka ba tumola le meriri. Ka re ba ene ka leina la Modimo gore bona goba bana ba bona ba ka se sa tsoga ba nyalelane le ba ditšhaba di šele. 26
1 Dikg. 11:1-8
Ka re: “Ke basadi ba ditšhaba di šele ba ba ilego ba diriša Solomone dibe. Ditšhabeng ka moka go be go se kgoši ye e lekanago le yena. Modimo o be a mo rata gomme a mo dirile kgoši ya Israele ka moka, le ge go le bjalo a dira sebe se. 27Kgane le rena re dire tše mpe tše le di dirago, re se botegele Modimo wa rena ka go nyala basadi ba šele?”
28
Joyada e be e le morwa wa Eliashibe, Moprista yo Mogolo, eupša morwa yo mongwe wa Joyada a nyala morwedi wa Sanbalate wa motse wa Bethe-Horone; ka gona ka raka Joyada Jerusalema.
29Hle, Modimo, gopola ka moo batho bao ba tšhilafaditšego boprista le kgwerano ye o e dirilego le baprista le Balefi.
30Ka mokgwa woo ka hlwekiša setšhaba ka se lahliša dilo tšohle tša ditšhaba di šele. Ka beela baprista le Balefi melawana, gore yo mongwe le yo mongwe a tle a tsebe mošomo wa gagwe. 31Ka laela gore batho ba tliše dikgong tša go gotša mollo wa go tšhuma dihlabelo ka dinako tše di beilwego, le gore ba tliše dikabelo tša bona tša mabele a a bunwago pele le dikenywa tše di butšwago pele.
O gopole dilo tše ka moka, hle, Modimo, gomme o ntire tše botse.


c: text/html

text:
201Baisraele ka moka, go tloga Dane go fihla Beresheba, le go tloga nageng ya Gileade, ba ile ba emaema. Ba bokana pele ga Morena kua Mitsepa ka pelo e tee. 2Baetapele ba dikgoro ka moka tša Israele ba be ba le gona moo kgobokanong ye ya setšhaba sa Modimo, gomme go be go na le bahlabani ba go sepela ka maoto ba dikete tše makgolo a mane. 3Babenjamene ba kwa gore Baisraele ba bangwe ba bokane kua Mitsepa.
Baisraele ba re: “Re laodišetšeng tša tiragalo ye mpe ye.” 4Molefi yola motlabo wa gagwe a bolailwego a re: “Nna le motlabo wa ka re ile ra fihla Gibea, nageng ya Benjamene, ra lala gona. 5Bošego banna ba Gibea ba tla ba ntlhasela, gomme ba dikanetša ngwako. Ba be ba ikemišeditše go mpolaya; bakeng sa go mpolaya ba kata motlabo wa ka, mme a hwa. 6Ke ile ka tšea setopo sa gagwe, ka se ripaganya, gomme ka romela seripa kgorong ye nngwe le ye nngwe ya Israele. Batho bao ba dirile taba ye mpe ya bohlola mo nageng ya Israele. 7Bjale ge bohle le kgobokane mo lena Baisraele, rerišanang ka taba ye le kwane.”
8Setšhaba ka moka sa emelela mmogo sa re: “Go se be le o tee wa rena yo a yago gae, e ka ba mošašeng goba ka ngwakong. 9Sese se re tlago se dira motse wa Gibea: Re tla dira matengwa a go kgetha batho ba ba tlago hlasela Gibea.20:9 Phetolelo ye nngwe ya kgale e re “hlasela Gibea.” Seheberu se re “ba ba tlago ya Gibea.” 10Monna o tee go ba lesome mo nageng ya Israele o tla swarela madira dijo, mme ba bangwe bona ba tla ya ba otla Gibea20:10 Phetolelo ye nngwe ya kgale e re “Gibea” Seheberu se re “Geba”. ka lebaka la taba ye mpe ye ba e dirilego mo Israele.” 11Ka gona banna ka moka ba Israele ba bokana ka morero o tee – go hlasela motse woo.
12Dikgoro tša Baisraele tša roma batseta nageng ka moka ya kgoro ya Benjamene gore ba re go bona: “Ke molato mang wo le o obilego wo? 13Bjale ge, re gafeleng dihlola tšeo tša Gibea gore re tle re di bolaye mme re tloše bobe bjo mo Israele.” Eupša Babenjamene ba se ke ba theetša Baisraelekabona. 14Ba ile ba tšwa metseng yohle ya Benjamene ba tla Gibea go tlo lwa le dikgoro tše dingwe ka moka tša Israele. 15-16Tšatšing leo ba rapa bahlabani ba dikete tše masome a mabedi a metšo ye e selelago metseng ya bona. Ntle le bao, baagi ba Gibea ba kgobokanya banna ba ba kgethilwego ba makgolo a a šupago20:16 Diphetolelo tše dingwe tša kgale di re “a a šupago” Seheberu se re “a a šupago. Palong yeo ka moka go be go le banna ba ba kgethilwego ba makgolo a a šupago”. bao ba bego ba šomiša matsogo a nngele. Yo mongwe le yo mongwe wa bona o be a kgona go foša leswika ka seragamabje a itia kgomo lenaka gomme a ka se tsoge a le phošitše. 17Baisraele ba bangwe bona ba rapa bahlabani ba ba hlahlilwego ba dikete tše makgolo a mane.
18Baisraele ba ile ba ya felo ga tirelo kua Bethele, gomme fao ba botšiša Modimo ba re: “A ke kgoro efe ye e swanetšego go hlasela Babenjamene pele?”
Morena a ba fetola a re: “Ke kgoro ya Juda.”
19Ka gona Baisraele ba tšwa dira mosong wa le le latelago, gomme ba hloma mešaša kgauswi le motse wa Gibea. 20Ge ba yo hlasela madira a Benjamene, ba ile ba beakanya bahlabani gabotse go lebana le motse. 21Madira a Benjamene a tšwa motseng, mme tšatši leo ba bolaya bahlabani ba Baisraele ba dikete tše masome a mabedi a metšo ye mebedi. 22-23Ke moo Baisraele ba ilego felo ga tirelo mme ba lla pele ga Morena go fihlela mantšiboa. Ba mmotšiša ba re: “A re swanetše go yo lwa le bomorwarragorena Babenjamene gape?”
Morena a ba fetola a re: “Ee.”
Ka gona madira a Baisraele a ba le mafolofolo, gomme ba bea bahlabani ba bona gabotse gona mola ba bego ba ba beile maabane a ntshe. 24Ba yo hlasela madira a Babenjamene lekga la bobedi. 25Le ka lekga le Babenjamene ba tšwa Gibea gomme tšatši leo ba bolaya bahlabani ba Baisraele ba ba hlahlilwego ba dikete tše lesome le tše seswai. 26Ke moo Baisraele – setšhaba ka moka – ba ilego Bethele, mme ba fihla ba lla. Ba dula moo pele ga Morena ba ikonne dijo go fihlela mantšiboa. Ba dira dihlabelo tša kagišano le tša go tšhungwa ka moka pele ga Morena. 27-28Polokelo ya Kgwerano ya Modimo e be e dula moo Bethele mehleng yeo, gomme e hlokometšwe ke Finease, morwa wa Eleasara, Eleasara morwa wa Arone. Setšhaba se ile sa botšiša Morena sa re: “Na re tšwe dira gape re yo lwa le bomorwarragorena, Babenjamene, goba re lese?”
Morena a ba fetola a re: “Tšwaang dira. Ka moswane ke tla ba gafela diatleng tša lena.”
29Ka gona Baisraele ba bea balaledi go dikologa Gibea. 30Ka lekga le la boraro, ge ba etla go lwa le Babenjamene, ba bea bahlabani ba bona go lebana le Gibea, bjalo ka makgeng a pele. 31Babenjamene ba tšwa go tlo lwa, gomme ba išwa kgole le motse. Bjalo ka maloba ba ile ba thoma go bolaya Baisraele ba bangwe molaleng, tseleng ya go ya Bethele le tseleng ya go ya Gibea. Ba bolaya Baisraele ba e ka bago ba masome a mararo. 32Babenjamene ba re: “Re ba fentše bjalo ka maloba.”
Baisraele ba be ba kwane gore ba katakate gore ba ba tloše motseng ba ba iše kua ditseleng. 33Ka gona, ge bontši bja madira a Baisraele bo gomela morago mme bo ipopa gape kua Baale-Tamare, banna bale ba bego ba dikaneditše Gibea ba rutlologa mo ba bego ba laletše ntshe mola molaleng wa motse.20:33 Phetolelo ye nngwe ya kgale e re “motse”, ke go re Gibea. Seheberu se re “Geba”. 34Banna ba dikete tše lesome bao ba hlaotšwego go Baisraele ka moka ba hlasela Gibea, gomme ntwa ya ba ye šoro. Babenjamene ba be ba sa lemoge gore ba batametše go fedišwa. 35Morena a gafela Babenjamene diatleng tša Baisraele. Tšatšing leo Baisraele ba bolaya manaba a dikete tše masome a mabedi le tše tlhano le lekgolo, 36gomme Babenjamene ba lemoga gore ba fentšwe.
Bontši bja madira a Baisraele bo ile bja boela morago ka gobane bo be bo tshephile banna ba ba bego ba laletše go dikologa Gibea. 37Banna bao ba ile ba kganyelela Gibea ka bjako; ba bolaya yo mongwe le yo mongwe fao. 38Bontši bja madira a Baisraele le banna bale ba bego ba laletše ba be ba kwane ka sešupo. Ge ba bona leru le legolo la muši le kuelela motseng, 39Baisraele bale ba bego ba le kua go lwewago gona ba be ba swanetše go retologa. Ka nako yeo Babenjamene ba be ba šetše ba bolaile Baisraele bale ba masome a mararo. Ka pelong ba be ba re: “Ruri, re tloga re ba fentše bjalo ka maloba.” 40Gwa napa gwa bonagala sešupo sela; leru la muši la thoma go kuelelela godimo le etšwa motseng. Babenjamene ba lebelela morago, gomme ba makala ge ba bona motse ka moka o lauma kgabo ya mollo. 41Ke mo Baisraele ba retologilego, gomme Babenjamene ba thoma go tlalelwa ka gobane ba ile ba lemoga gore ba kgauswi le go fedišwa. 42Ba tšhaba Baisraele ba leba lešokeng, eupša ba se ke ba phologa. Ba gakanega gare ga bontši bja madira le banna bale ba bego ba etšwa motseng,20:42 Mohlomongwe go swanetše go balwa “motseng” Seheberu se re “metseng”. gomme ba fedišwa. 43Baisraele ba dikanetša manaba a bona, gomme ba ba rakediša go tloga moo ba bego ba khuditše gona go ba go yo fihla ka bohlabela bja Gibea, ba tšama ba ba bolaya.20:43 Ka Seheberu temana ye ga e kwagale gabotse. 44Go ile gwa bolawa bahlabani ba Babenjamene ba dikete tše lesome le tše seswai, bohle e le bahlabani ba bagale. 45Ba bangwe ba retologa ba tšhabela lešokeng kua letlapeng la Rimone. Ditseleng tše kgolo go ile gwa bolawa ba dikete tše tlhano ba bona. Baisraele ba rakediša ba ba šetšego go yo fihla Gidomo, ba bolaya ba dikete tše pedi. 46Babenjamene ba ba bolailwego mohlang woo e bile ba dikete tše masome a mabedi le tše tlhano, ka moka ga bona e le bahlabani ba bogale.
47Fela banna ba makgolo a a selelago ba ile ba kgona go tšhabela lešokeng letlapeng la Rimone, gomme ba dula moo dikgwedi tše nne. 48Baisraele ba boa ba hlasela Babenjamene bale ba bangwe, gomme ba bolaya se sengwe le se sengwe se ba se hwetšago – batho, gotee le diruiwa. Ba tšhuma motse wo mongwe le wo mongwe moo tikologong yeo.

robotstxt: allowed

filter: keep


text:
51“Wena motho wa nama, tšea tšhoša ye bogale o e šomiše bjalo ka legare, o ipoole moriri le maledu. Ke moka o ele meriri yeo ka kelo, mme o e arole diphuthana tše tharo. 2Sephuthana sa mathomo o se tšhume ka motseng wa Jerusalema ge manaba a tlogetše go dikanetša motse. Sa bobedi o se tšee o se kgabetlele ka tšhoša o ntše o dikologa motse. Sa boraro o se gaše phefong, gomme nna ke tla se hlomara ka tšhoša. 3O šadiše merišana e se mekae mme o e phuthele ka morumo wa seaparo sa gago. 4O nape o tšee ye mengwenyana gape, o e tšhele mollong, o e fiše. Mollo wa go tšwa merišaneng yeo o tla kekela setšhabeng sohle sa Israele.”
5Morena, Mong wa bohle, a re: “Šoowe motse wa Jerusalema. Ke o hlomile gare ga ditšhaba, o dikologilwe ke dinaga. 6Eupša Jerusalema e hlanametše melao le ditaelo tša ka, e le ye kgopo go feta ditšhaba tše dingwe, e nnyatša go feta dinaga tše di bapilego nayo. Jerusalema e lahlile ditaelo tša ka gomme ya gana go phetha melao ya ka. 7Bjale ge, nna, Morena, Mong wa bohle, ke re: O ntsogetše maatla, wena Jerusalema, go feta ditšhaba tše di bapilego nago. O nyaditše melao ya ka, wa se phethe ditaelo tša ka, ditlwaedi tša ditšhaba tše di bapilego le wena le tšona wa se di latele. 8Ke ka lebaka leo nna, Morena, Mong wa bohle, ke rego: Ke nna ka sebele ke lwago nago. Ke tla go otla pele ga ditšhaba. 9Ka lebaka la tšohle tše di šišimišago tše o di dirago ke tla go dira tše ke se nke ka di dira motho, ke bile nka se tsogego ke di dirile motho. 10
Ka lebaka leo, batswadi mo Jerusalema ba tla ja bana ba bona, le bana ba ja batswadi ba bona. Ke tla go otla, mme mašaledi a badudi ba gago ka a šwalalanyetša mathokong ohle.
11“Ka lebaka leo nna, Morena, Mong wa bohle, ke ikana ke le Modimo yo a phelago, ke re: Ka gobane le tšhilafaditše Tempele ya ka ka medimo yohle ya diswantšho ya go šišimiša le ka tšohle tše ke di hlaswago tše le di dirilego, ke tla go kgabetlela ka ntle le lešoko, ka se go lese. 12Karolo ya mathomo ya dikarolo tše tharo tša batho ba gago e tla hwa ka leuba la bolwetši goba ka tlala ka motseng; karolo ya bobedi e tla bolawa ka tšhoša ka ntle ga morako wa gago; karolo ya boraro ke tla e šwalalanyetša mathokong ohle, ka ba hlomara ka tšhoša.
13“Ya ba gona bogale bja ka bo felago, le kgalefo ya ka ya kokobela, gomme ka wa pelo. Ge bogale bja ka bo kgaotša ke mo o tlago lemoga gore go boletše nna, Morena, ka ge ke nyaka o mpotegela. 14Ke tla go fetoša mašope, ka go dira sekwero sa ditšhaba tše di bapilego le wena, le sa mang le mang yo a fetago ka tsela.
15“Ge ke go befeletšwe, ke go galefetše mme ke go otla o šoro, ditšhaba tše di bapilego le wena di tla go kwera, tša go roga. O tla ba segakgamatši le setšhošetšo go bona. 16Ke tla go okeletša tlala, ka go hlokiša dijo. O tla kwa bohloko bja tlala mo nkego ke mesebe ye ke e rometšego go go fediša. 17
Ke tla romela tlala le dibata gore di tle di go bolaele bana; o tla welwa ke leuba la bolwetši le dipolayano, ka go bolaiša le manaba. Ke realo, nna, Morena.”


text:
Digalagala goba ka meriti gantši ke banna ba hwilego ba maemo a godimo ba sehlopha sa agnatic. MaXhosa a bitša badimo ba re iminyanya, mola Mpondo ba bitša amathongo.
Go a lemogega gore banna ba boima le ba khuetšo mo maphelo a bona, meriti e be e le baetapele ba ba latelago – bathei basetšhaba, le dikgoši tša nako ye fetilego - ba swere maemo a godimodimo a sebopego sa bokgoši le bana ba bantši. Badimo ba Cult e be e le cult Yuniti ya ka gae,ya lapa. Bjalo ka ge bahu ba kgona go kopana le maloko a ngwako le badimo ba agnatic, ntlo ya monna e tšwetšapele meletlo ka boyena goba motho yo mongwe.
Hlogo ya ntlo ya mohu akaretšwa ke barwa ba gagwe bjalo ka nawasoya ya ngwako, ka tlwaelo tshepedišo ye e ama ditšhitelego tše pedi. Ya mathomo (umkhapo), pudi ye šweu ya go se be le dipatso e a bolawa go felegetša (ukukhapa) moya wa mohu go ona.
Ka bobedi (umbuyiso), kgomo e a bolawa go buša (ukubuyisa) moya wa mohu bjalo ka nawasoya go sepela mo ka ngwakong wa lapa. Le ge e le gore ka dinako tše dingwe tša histori dikgoši di be di bolokelwa mo pankeng ya noka goba ka sethokgweng, dihlogo tša ka ntlong di be di bolokelwa ka gare ga lešaka la dikgomo kgauswi le gatepost.
Batho ba bagolo ka moka bao ba hlokofala, basadi ba se be ka tlase ga banna, ba ba digalagala tša badimo gomme ba kgona go huetšago maphelo a bana ba bona, ba bolela le bona mo ditorong le maswao. Mosadi o ka ba moya wa badimo go bana ba gagwe, bana ba morwa wa gagwe le bana ba buti wa wa bana.
Le ge e le gore badimo ba sehlopha sa agnatic seo a belegetšwego sona ba tšwela pele go huetša mosadi ka morago ga lenyalo, mosadi yo a nyetšgo o huetšwa ke badimo ba monna wa gagwe le bona.
Se se bolwetšwego mo meletlong ya lenyalo la setšo (umdudo), ge mosadi a hlaba lerumo, la tate wa monna wa gagwe, gare ga legora la lešaka la dikgomo tša gagwe (ukuhlalsa Umkhonto).
Ge mosadi a babja goba a ka bitšwa go ba moalafi, hlogo ya ngwako moo a belegwe gona, goba moemedi wa gagwe, o tlamegile go dira dineelo tše nyakegago (s) ka legatong la gagwe.
Ka ntle le go babja le madimabe, meletlo ya setšo (amasiko) e a dirwa ka nako ye nngwe le ye nngwe ya maphelo, go tloga pelegong go ya puberty, lenyalo le menopause go fihla motho a hlokofala. Kapa ya Nguni e šomiša ditshwantšhišoka go digalagala le lefase la semoya.
Ye nngwe ya tshwantšhišoka ya kgale yeo e šomišwago go badimo ke phefo (umoya), lereo leo le tšerwego ke baruti go šomišwa go Moya wa go Galalela gape le šomišwa go diphetolelo ya Bibele ya Sethosa go tloga bjaneng. Meletlo ya setšo e sa dirwa le lehono, le ge e le gore e fetotšwe kudu, bobedi ka magaeng le ka ditoropong tša Afrika Borwa le ditoropokgolo.
Translated by Lebogang Sewela


text:
421Ge Jakobo a ekwa gore go ne mabele Egepeta, a re go barwa ba gagwe: “Le reng le sa itšhikinye? 2
Ke kwa gore go na le mabele kua Egepeta; sepelang gona le yo re rekela, gore re tle re phele re se ke ra hwa.” 3Ka gona bomorwarragoJosefa ba lesome ba yo reka mabele Egepeta, 4eupša Jakobo a se ke a ba roma le Benjamene, ngwanaboJosefa, ka gobane o be a boifa gore a ka welwa ke kotsi.
5Barwa ba Jakobo ba fihla ba na le batho ba bangwe go tlo reka mabele, ka gobane go be go wele tlala nageng ya Kanana. 6Josefa, ka ge e be e le mmušiši wa naga ya Egepeta, o be a rekišetša batho ba lefase ka moka mabele. Ka gona bomorwarragoJosefa ba fihla, mme ba obama pele ga gagwe. 7Ge Josefa a bona bomorwarragwe, a ba tseba, fela a dira mo nkego ga a ba tsebe. A ba botšiša ka bogale a re: “Le tšwa kae?”
Bona ba mo fetola ba re: “Re tšwa Kanana, re tlile go reka dijo.”
8Josefa a tseba bomorwarragwe, eupša bona ba se ke ba mo tseba. 9
A gopola ditoro tše a kilego a di lora ka bona, gomme a re: “Ke lena dihlodi; le tlile go bona moo naga ya rena e kago šwahlelwa gabonolo gona.”
10Ba mo fetola ba re: “Aowa, mong wa rena. Rena bahlanka ba gago re tlile go reka dijo. 11Re barwa ba monna o tee ka moka ga rena. Rena bahlanka ba gago ga re dihlodi, re batho bao ba botegago.”
12Josefa a re go bona: “Ga go bjalo! Le tlile go bona moo naga ya rena e ka šwahlelwago gabonolo gona.”
13Bona ba re: “Rena bahlanka ba gago re be re le barwa ba lesome le ba babedi, barwa ba monna o tee kua nageng ya Kanana. O tee ga a sa le gona, gomme wa phejane o šetše le tatagorena.”
14Josefa a ba fetola a re: “Go no ba ka moo ke boletšego; le dihlodi. 15Le tla lekwa ka mokgwa wo: Ke ena ka kgoši gore le ka se sepele, ge e se ge ngwanabolena wa mafelelo a ka tla mo. 16Romang yo mongwe wa lena go yo mo tšea. Lena ba bangwe le tla dišwa go fihlela therešo ya se le se bolelago e kgonthišišwa. Go sego bjalo gona ke ena ka kgoši gore le dihlodi.” 17Ge a seno realo, a ba tswalelela kgolegong matšatši a mararo.
18Ka letšatši la boraro Josefa a re go bona: “Ke nna motho yo a boifago Modimo. Dirang se ke le botšago sona, gomme le tla phela. 19Go laetša gore le a botega, yo mongwe wa lena o tla šala ka kgolegong ye le bego le le ka go yona; lena ba bangwe le ka sepela la iša mabele ao le a rekilego malapeng a lena ao a bolawago ke tlala. 20Mme le tlišeng ngwanabolena wa mafelelo go nna. Seo se tla šupa gore le be le bolela therešo, gomme nka se le bolaye.”
Ba kwana le taba yeo, 21gomme ba botšana ba re: “Ee, re tlaišwa ka lebaka la se re se dirilego ngwanaborena; re bone tlalelo ye kgolo yeo a bego a le go yona ge a be a kgopela kgaugelo, fela ra se ke ra mo theetša. Ke ka lebaka leo bjale re lego mo matshwenyegong a.”
22
Rubene a re: “Ke le boditše gore le se ke la dira mošemanyana yola bobe, fela la se ke la theetša. Gomme gonabjale lehu la gagwe le lefeletšwa ka rena.” 23Josefa o be a kwešiša se ba se bolelago, eupša bona ba sa tsebe, ka gobane ba be ba bolela naye ka mohlatholledi. 24Josefa a tloga go bona gomme a thoma go lla. Ge a kgona go bolela gape, a boa, a hlaola Simeone, mme a laela gore a tlengwe pele ga bona.
25Josefa a laela gore mekotla ya bomorwarragwe e tlatšwe mabele, le gore tšhelete ya yo mongwe le yo mongwe e boetšwe ka mokotleng wa gagwe, le gore ba fiwe mefago. Seo sa dirwa. 26Barwa bao ba rweša dipokolo tša bona mabele a ba a rekilego, gomme ba tloga. 27Ge ba le lefelong leo go robalwago go lona tseleng, yo mongwe wa bona a tlemolla mokotla wa gagwe gore a fe pokolo ya gagwe dijo, mme a hwetša tšhelete ya gagwe ka molomong wa mokotla wa gagwe. 28A bitša bomorwarragwe a re: “Tšhelete yela ya ka e bušitšwe; še ka mo mokotleng wa ka!” Ba gakanega, gomme ba botšišana ba tšhogile ba re: “Ke eng se Modimo a re dirilego sona?”
29Ge ba fihla go Jakobo, tatabo, kua Kanana, ba mmotša tšohle tše di diregilego ba re: 30“Mmušiši wa Egepeta o boletše le rena ka bogale, a re bea molato wa go re re dihlodi tša naga ya gagwe. 31Re ile ra mo fetola ra re: ‘Ga re dihlodi, re batho bao ba botegago. 32Re be re le barwa ba lesome le ba babedi ba monna o tee. Yo mongwe o tlogile, gomme wa mafelelo bjale o kua Kanana le tatagorena.’ 33Monna yoo a re fetola a re: ‘Ge eba le ba ba botegago ke tla bona ka mokgwa wo: Yo mongwe wa lena o tla šala le nna; ba bangwe le tla tšea mabele a malapa a lena a a bolawago ke tlala, la tloga. 34Le tlišeng ngwanabolena wa mafelelo go nna. Ke moo ke tlago tseba gore ga le dihlodi, le batho ba ba botegago; ke tla le neela ngwanabolena, gomme le ka dula mo la sepela le lokologile.’ ”
35Ge ba kgothola mekotla, yo mongwe le yo mongwe a hwetša mokotlana wa gagwe wa tšhelete; gomme ge ba bona tšhelete yeo, bona le Jakobo, tatabo, ba tšhoga. 36Tatabo a re go bona: “A le nyaka go ntahlela bana ba ka ka moka? Josefa o ile, Simeone o ile, mme bjale le nyaka go tšea Benjamene. Bohloko bo kwewa ke nna!”
37Rubene a re go tatagwe: “Ge nka se boe le Benjamene go wena, o bolaye barwa ba ka ba babedi. Mo gafele diatleng tša ka, gomme ke tla mmušetša go wena.”
38Eupša Jakobo a re: “Morwa wa ka a ka se ye le lena; mogolwagwe o hwile, mme ke yena a nnoši yo a šetšego. Se sengwe se ka mo hlagela mo tseleng. Ke nna motho yo a tšofetšego, gomme manyami a le kago ntlišetša ona a tla mpolaya.”


text:
251
34:1-5
Hes. 24:2
ka gona Nebukadnesare a tla ka madira a gagwe ka moka, a hlasela Jerusalema ka letšatši la lesome la kgwedi ya lesome ya ngwaga wa senyane wa pušo ya Tsedekia. Ba hloma mešaša ka ntle ga motse, ba kgobela ntotoma ya mobu go o dikologa, 2mme ba o dikanetša go fihlela ka ngwaga wa lesome le o tee wa pušo ya Tsedekia. 3Ka letšatši la senyane la kgwedi ya bone25:3 Mohlomongwe go swanetše go balwa “kgwedi ya bone”. Lebelela Jer. 52:6. Seheberu se re “kgwedi”. ya wona ngwaga woo, ge tlala e befile moo e lego gore go be go se gwa šala selo sa go ja, 4
morako wa motse wa kgerešwa. Le ge Bababilonia ba be ba dikaneditše motse, bahlabani ka moka ba ile ba tšhaba bošego. Ba tšea ka tsela ya serapa sa mošate, ba tšwa ka kgoro ye e kgomaganyago maboto a mabedi a serapa seo, gomme ba tšhabela thoko ya moedi wa Jordane. 5Eupša madira a Bababilonia a rakediša Kgoši Tsedekia, ba mo swara melaleng ya kgauswi le Jeriko, bahlabani ba gagwe ka moka ba šwalalane ba mo tlogetše. 6Tsedekia a išwa go Kgoši Nebukadnesare yo a bego a le motseng wa Ribla, gomme moo Nebukadnesare a mo ahlola. 7
Barwa ba gagwe ba bolawa a lebeletše; ya ba gona Nebukadnesare a laelago gore Tsedekia a gonywe mahlo. A mo tlema ka diketane, gomme a mo iša Babilone.
8Ka letšatši la bošupa la kgwedi ya bohlano ya ngwaga wa lesome le metšo ye senyane wa pušo ya Kgoši Nebukadnesare wa Babilonia, Nebusaradane, mohlankedi wa gagwe yo e bego e le molaodi wa baleti ba kgoši, a tsena Jerusalema. 9
A tšhuma Tempele le mošate le nywako le meago ka moka ye megolo Jerusalema, 10gomme bahlabani ba gagwe ba kgereša morako wa motse. 11Ke moka Nebusaradane a thothela batho ba ba bego ba šetše motseng Babilonia, le banna ba tsebo ya mediro ba ba bego ba25:11 Mohlomongwe go swanetše go balwa “banna ba tsebo ya mediro ba ba bego ba” Seheberu se re “lešaba le le bego le”. sa šetše, le bao ba bego ba šetše ba ineetše go Bababilonia. 12Eupša a šadiša badiidi ba bangwenyane nageng ya Juda gore ba šome mašemong le ka dirapeng tša merara.
13
2 Dikr. 3:15-17
4:2-5
Bababilonia ba pšhatlaganya dikokwane tša mphiri le dikoloyana tša ka Tempeleng, gotee le legopo le legolo la mphiri, gomme ba iša mphiri wa gona ka moka Babilone. 14
2 Dikr. 4:16
Ba thotha le dibjana tša go olelela melora, digarafo, ditimamabone, meruswi, le ditlabakelo ka moka tša mphiri tše di bego di šomišwa tirelong ya Tempeleng. 15Ba thotha dilo ka moka tše di bego di dirilwe ka gauta goba silibera, gammogo le dibjana tša magala le meruswi ya go foka madi. 16Mphiri wa dikokwane ka dipedi le wa dikoloyana le wa legopo le legolo, e lego dilo tše Kgoši Solomone a bego a di diretše Tempele, e be e le wo boima kudu go ka o ela. 17Dikokwane tšeo tše pedi di be di swana: ye nngwe le ye nngwe e be e le ya dimetara tše 8,3 go ya godimo, mme e na le hlogwana ya mphiri ka godimo ya bogodimo bja dimetara tše 2,3.25:17 Mohlomongwe go swanetše go balwa “2,3”. Lebelela Jer. 52:22. Seheberu se re “1,4”. Go rarela hlogwana ye nngwe le ye nngwe go be go na le ntikodiko ya mphiri ye e bego e kgabišitšwe ka diswantšho tša digarenate tša mphiri.
18Nebusaradane, molaodi wa baleti ba kgoši, a thopa Seraya, Moprista yo Mogolo, le Sofonia, moprista yo a bego a mo latela ka maemo, le baprista ba bararo ba ba bego ba leta mejako ya Tempele. 19Motseng a tšea molaodi wa madira, le baeletši ba bahlano ba kgoši ba ba bego ba sa le motseng, le mongwaledi wa molaodi yo mogolo yo a bego a hlokometše go rapa dira, le banna ba bangwe ba maemo ba masome a a selelago. 20Nebusaradane a ba iša go kgoši ya Babilonia yo a bego a le motseng wa Ribla 21nageng ya Hamate. Moo kgoši a laela gore ba itiwe, ba bolawe.
Ke ka moo batho ba Juda ba thothilwego nageng ya bona ba išwa bothopša.
22
Kgoši Nebukadnesare wa Babilonia a bea Gedalia, morwa wa Ahikamo, setlogolo sa Shafane, mmušiši wa naga ya Juda, gore a buše batho ka moka bao ba bego ba se ba išwa Babilonia. 23Ge balaodi ka moka ba madira a Bajuda le bahlabani ba ba bego ba tšhabile ba ekwa taba yeo, ba ikopanya le Gedalia kua Mitsepa. Bahlankedi bao e be e le Ishmaele, morwa wa Netania, Johanane, morwa wa Kareage, Seraya, morwa wa Tanhumete, wa motse wa Netofa, le Jaasania wa Maaka. 24Gedalia a re go bona: “Ke le enela gore bahlankedi ba Bababilonia ba ka se le tshwenye. Dulang mo nageng ye, le hlankele kgoši ya Babilonia, gomme tšohle di tla le lokela.”
25
Eupša ka kgwedi ya bošupa ya ngwaga woo Gedalia a beilwego mmušiši ka wona, Ishmaele, morwa wa Netania, setlogolo sa Elishama, yo mongwe wa ba lapa la mošate, a ya Mitsepa le banna ba lesome, ba hlasela Gedalia mme ba mmolaya. Ba ba ba bolaya le Baisraele le Bababilonia bao ba bego ba na le yena moo. 26
Ke gona Baisraele ka moka, ba bagolo le ba bannyane, gotee le balaodi ba madira ba tlogilego ba ya Egepeta, ka gobane ba be ba boifa Bababilonia.
27Ka ngwaga wo Ebile-Merodaka e bilego kgoši ya Babilonia ka wona o ile a ntšha Kgoši Joyakine wa Juda kgolegong. Seo se diregile ka letšatši la masome a mabedi a metšo ye e šupago la kgwedi ya lesome le metšo ye mebedi ya ngwaga wa masome a mararo a metšo ye e šupago ka morago ga ge Joyakine a thopilwe. 28Ebile-Merodaka a mo swara gabotse, gomme a mmea maemong a a hlomphegago go feta a dikgoši tše dingwe tše e bego e le mathopša le yena kua Babilonia. 29A ba a mo apola diaparo tša gagwe tša kgolego, gomme a ja dijo le kgoši bophelo bja gagwe ka moka. 30Ka mehla o be a fiwa tše di nyakegago tša letšatši ka letšatši.


text:
E be e le mathapama. Ba lapa la ga Smith ba be ba dutše ka ntle ba ipshina ka monkgo wa leboroso la go bešwa.
“Ntate! Dira ka pela hle!” gwa ngunanguna Hayley. “Ke swerwe ke tlala kuuudu!”
“Tšea!” tatagwe a realo ka moragonyana e le ge a efa Haley diripa tše pedi tša leboroso tša go raragana. Di be di swana le monna yo monnyane.
“Monna wa Leboroso!” a realo mmagwe a sega.
Hayley o ile a bula molomo wa gagwe gore a ngwathe le legolo.
“Aowa!” gwa kwagala lentšu le lekoto. “O ka se ntše!”
Hayley o ile a fofa a tlogela Monna wa Leboroso.
“O … o kgona go bolela!” a kgamakgametša.
“Ee, ke kgona go bolela!” Monna yo monnyane o ile a emelela a itlhohlora. “Gomme o ka se ntše!”
“Efela ke swerwe ke tlala!” gwa ipelaetša Hayley.
Monna wa Leboroso o ile a lebelela batho bao ba dutšego ka ntle ka moka ga bona, gomme a kitima go putla jarata a khukhumel a ka tlase ga keiti!
“Mo swareng!” gwa goeletša Hayley.
Ba lapa la ga Smith ba ile ba latela Hayley ba tšwela ka ntle ga keiti ba kitima mmileng ba kitimiša Monna wa Leboroso. Ba fetile ba lapa le lengwe ba sepela le mpša.
“Naa le ya kae?” gwa botšiša tatagwe.
“Re kitimiša Monna wa Leboroso! Re thušeng!” a realo Hayley.
Ka fao, ba ga Smith le ba lapa le lengwe le mpša ya bona ba ile ba kitima mmileng gore ba se timelelwe ke monna yo monnyane.
Ba rile ge ba potela mmileng o mongwe, ba hlakana le morekiši wa dikenywa a apere tuku ya paterone ye talalerata ya go khupetša dikhele tša polastiki tše dipinki. Hayley o ile a mo goeletša gore a ba thuše gomme morekiši wa dikenywa le yena a kitimiša Monna wa Leboroso le bona. Morago ga fao Monna wa Leboroso o ile a thoma go opela:
“Ba ka se tsoge ba ntshwere,
Le ge ba ka leka bjang le bjang,
Ke ba šia ka lebelo
Ge ke kitima!”
“Hiii! Hiii!” Morekiši wa dikenywa o ile a tšhoga kudu ge pere ye tsotho ya boya bo bokoto ya go goga kariki ya leratha e tšwelela ka morago ga gagwe.
“Re kitimiša Monna wa Leboroso,” a hlalošetša monna wa kariki.
“Le ka sepela le rena ka kariki,” a realo.
Go ile gwa tšwelela thekisi sekhutlwaneng. Batho ba lesomepedi ba ile ba fologa gomme mootledi a goeletša ka lefasetere, “Mmila wa Peninsula! Etlang, etlang, a re yeng!”
Hayley o ile a retologela go bohle bao ba bego ba mo latela gomme a goeletša, “Phakišang! Lebelelang − thekisi!”
“Re ka namela thekisi ya gago? Re kitimiša monna wa leboroso!” Hayley a botša mootledi wa thekisi.
“Namelang,” a realo mootledi. “Ke tla mo kitimiša!” Ka moka ba ile ba pakelana ka thekising gomme ba sepela.
Ka nako yeo Monna wa Leboroso o ile a thoma go opela koša ye nngwe:
“Dipere le dithekisi,
Batho le dimpša,
Ke tlilo di tšhabela
Dikolobe tšela tša megabaru!”
Ka pejana ka moka ba ile ba fihla Rondevlei. Gabjale, Monna wa Leboroso yo monnyane o be a kitima ka go nanya, pere e be e se sa kitima gomme thekisi e be e sa tsenetsene dikhutlwaneng gakaalo. Efela ka moka go be go sepelwa.
Monna wa Leboroso yo monnyane o ile a kitimela ka Lešokeng la Diphoofolo la Rondevlei, a šetšwe morago ke thekisi le kariki.
“Ema! Difatanaga ga di dumelelwe go tsena!” gwa goeletša moletadikgoro. Bohle ba ile ba fologa ba tsena ka kgoro ba kitimiša Monna wa Leboroso yo monnyane yo a bego a sega.
“Le swanetše go lefa!” a realo moletadikgoro, efela ga go yo a mo kwelego. Ka fao, moletadikgoro o ile a notlela kgoro a ba kitimiša.
O ba hweditše ka moka ba eme mohlakeng wo mogolo. Monna wa Leboroso yo monnyane o be a goeletša kubu ye kgolo, “Ka pela! Nthuše gore ke tšhabe!”
“Fofela mokokotlong wa ka,” gwa popoduma kubu. Bohle ba ile ba lebelela ge kubu ye kgolo e rutha e lebile ka mošola wa mohlaka e rwele Monna wa Leboroso yo monnyane mokokotlong wa yona.
Ba rile ge ba le gare ga sebaka sa go lekana kotara ya leeto la go tshela, kubu ya re go Monna wa Leboroso yo monnyane, “O tlile go thapa. Nkane o sa namele molaleng wa ka?”
Monna wa Leboroso yo monnyane o dirile bjalo gomme ba tšwela pele go tshelela mohlakeng.
“Meetse a sobeletša! Namela hlogong ya ka!” ya realo kubu.
Monna wa Leboroso yo monnyane o ile a fofela hlogong ya kubu. O ile a emišetša batho bao ba lego mohlakeng letsogo gomme a thoma go opela:
“Dipere le dithekisi,
Batho le dimpša…”
Sehlopha sa batho ba go swarwa ke tlala se ile sa lebelela Monna wa Leboroso, efela go fifala ga ditebelelo tša bona gwa fetoga ge ba tomola mahlo ba hemelana! Monna wa Leboroso o ile a retologa go bona gore ba lebeletše eng …
Feu! Ka bjako lenong la dihlapi la fofela tlase la kwametša Monna wa Leboroso!
“Aowaowa!” a realo Hayley a nyamile. “Dijo tša ka tša go lalela di ile!”


text:
Letšatši ke 16 Phupu 1976. Ketapeleng ya go ya letšatšing le, ponagalo e fietše lesafe. Lentšu le be la phatlalala go swana le mollo o sa bonaleng. Bafsa ba šireleditše sephiri ka bo gauswi. Le ge e le barutiši ba bona goba batswadi ba tsebago ka peakanyo ya mogwanto. Setšhaba se tla ba tšhoga marega a go tonya mo mesong ya lehono, bjalo ka ge ditaba di dutlago ka boipelaetšo kgahlanong le thuto ye e fase ya Bantu le Seafrikanse bjalo ka tsela ya ditaelo.
E thoma ka Soweto, ya phatlalalela ka Alexandra, go latela seo e bego e le Pretoria (bjale Tshwane), ka fao dikgabo tša yona tša katologa. Ge babigi ba ditaba ba iletšwa go tsena ka Soweto, Ngaka Peter Magubane ke fao o ka tiragalong, didirišwa tša gagwe di feletše di tladitšwe Lešole ka setšea diswantšho.
Ka sebaka o bona moši wa go sodisa wo mo so, leswao la tiragalo mo fase. O sepela magareng ga dipono tše. Ngaka Magubane o na le diswantšho tša 16 Phupu go feta motšea diswantšho mofe goba mofe. Diswantšho tša boso le bošweu bja bana ba sekolo ba tšhaba go tšwa go sefako sa dikolo tša maikemišetšo a go bolaya.
Ke maikutlo a go hlakhlakana a botšhosetši le go lwela tokologo tšeo di kolobeditšego difahlego tša bona. Ke ntlha ye kgolo ya go fetoga ka nageng ya kgatelelo, yeo e tšwelago pele go ngwalwa ke go tswalela ga Ngaka Magubane.
Ka nako ye tee, ge Ngaka Peter Magubane a gatiša tšwelelo pele ya dikgaruru, maphodisa a betha motšea diswantšho gomme a roba nko ya gagwe.
Ba mo bolelela gore a lebeletše filimi ya gagwe leseding, go senya diswantšho. Peter o tshwenyegile kudu ka go lahlegelwa ke diswantšho tša gagwe go feta sefahlego sa gagwe sa go tlala madi. Lefase le nyaka go bona letšhogo le le sa ganetšwego, bogaswi bjo bo šoro bja kgethollo bo swerwe mo filiming.
Moragonyana ngwageng oo, ge maphodisa a hlohleletša badudi ba Hostele ya Mzimhlophe go hlasela le badudi ba motsesetorong Peter o šoma bošego go gatiša dikgaruru. Ka ge a feta ntlong ya gagwe ya Diepkloof ka tsela a iša diswantšho dikantorong tša kuranta a bona legae la gagwe le tuka. O fedile maatla ge a bogetše ge moago o wela fase.
Gape ka Phato 1976, o a golegwa matšatši a 123 le monna wa moso o mongwe wa raditaba — teko ye nngwe ya go se šome ya mmušo ke go leka go thibela mošomo wa gagwe go tšwa go bontšha bošoro bja kgethologanyo.
Ka dinako tše dingwe mošomo wa Magubane o gata menwana ya maoto. Ge a hwetša ditšhošetšo, o re ka go tiya,'Ga ke tšee ditšhošetšo!' Ke monna wa manganga, yo a befelwago ge a sa goetše se a se nyakago. Batho ba bantšhi ba ikhwetša ba ya fase ga taolo. Ka morago ga tše ka moka, o ile a ba kgahlanong le mmušo wa National gomme a tšwelela. Ga go tše di ntšhi tseo di ka kgonago go tšhošetša Peter Magubane.
Go bohloko go tliša tša nakong ye e fetilego, eupša o dira bjalo ga botse. 'Gantši ka mošomong wo ke tla hwetša motho a fokola, eupša diswantšho di tla la mathomo. "E be e le fela morago ga ge ke fihla gae, gore ke tla ipotša na o dira eng?" eupša mosong wo o latelago, e be e le go boela mebileng le setšea diswantšho ka diatleng. O be a laolwa ke tumelo ya gore,'Lefase le tla fetola!'


text:
171“Sebe sa batho ba naga ya Juda se ngwadilwe ka tshipi; se tlokilwe ka ntlha ya taamane dipelong tša bona le manakaneng a dialetare tša bona. 2Le bana ba bona ba sa gopola dialetare tša bona le dikota tša borapedi tše di lego kgauswi le mehlare ye metala mebotong ya go phagama 3le dithabeng kua nageng. Ke tlilo dira gore le thopelwe mahumo le matlotlo ohle ka lebaka la dibe tše le di dirilego17:3 Mohlomongwe go swanetše go balwa “ka lebaka la dibe tše le di dirilego” Seheberu se re “dintotomeng tšeo go tšona go khunamelwago medimo ya diswantšho tšeo le dirago dibe go tšona”. nageng ka moka ya lena. 4Le tla swanela go tlogela naga ye ke le filego yona, molato e le wa lena, gomme ke tla dira gore le hlankele manaba a lena nageng ye le sa e tsebego, gobane le kgohleditše pefelo ya ka ya tuka bjalo ka mollo, gomme e tla tukela sa ruri.”
5Morena o re:
“Morogakwa ke yo a botilego batho,
yo a botilego maatla a motho wa nama,
ke yo a mphuralelago, nna, Morena.
6O swana le mohlašana leganateng,
wo o melago lesehleng la lešoka,
tswaing, mo go sa dulego motho;
ga a na le mahlatse.
7“Go lehlogonolo yo a botilego nna, Morena,
yo a ithekgilego ka nna.
8
O bjalo ka mohlare wo o bjetšwego kgauswi le moela,
wo medu ya wona e nabelago meetseng.
Ga o tšhoge phišo,
gomme matlakala a wona a dula e le a matala;
le ka ngwaga wa komelelo ga o tshwenyege,
ga o lese go enywa.
9“Menagano ya motho e radia go feta tšohle,
ke ye kgopo; e ka kwešišwa ke mang?
10
Kut. 2:23
Ke nna, Morena,
ke lekolago menagano,
ke hlahlobago dipelo tša batho,
gore ke putse motho yo mongwe le yo mongwe
ka se se mo lebanego,
go ya ka tšeo a di dirago.”
11Motho yo a ikhweletšago mahumo ka boradia
o swana le kgwale ye e thwathwašago mae ao a sego a bewa ke yona.
O tla loba mahumo a gagwe e sa le yo mofsa,
gomme a feletša e le lešilo.
12Setsha sa Tempele ya rena se swana le setulo sa kgoši se se phadimago,
seo e sa lego se bewa bophagamong go tloga mathomong.
13Morena, wena Mmotwa wa Baisraele,
bohle ba ba go tlogelago o a ba swabiša.
Ba ba go furalelago ba tla hwelela bjalo ka maina a a ngwadilwego mobung,
ka ge ba tlogetše wena, Morena,
mothopo wa meetse a a phedišago.
14Morena, mphodiše, gomme ke tla fola;
mphološe, gomme ke tla phologa.
Ke wena ke go retago!
15Batho ba re go nna: “A kae matšhošetši ale a Morena? A a a tliše!”
16Eupša ga se nke ke go hlohleletše gore o ba tlišetše masetlapelo. Ga se ka ba lakaletša nako ye ya go itlhoboga. Morena, seo se tsebja ke wena; o tseba se ke se boletšego. 17O se ke wa ntšhoša; ge masetlapelo a etla ke wena botšhabelo bja ka. 18O swabiše bantlhomari, e sego nna. A go tšhoge bona, e sego nna. O ba tlišetše masetlapelo, o ba otle o be o ba boeletše.
19Morena a re go nna: “Eya o eme Lesorong la Setšhaba, leo magoši a Juda a tsenago gape a tšwago ka lona; go tloga moo o ye masorong a mangwe a Jerusalema. 20O botše magoši le batho bohle ba Juda le badudi bohle ba Jerusalema ba ba tsenago ka masoro a gore ba theeletše se ke se bolelago. 21
O ba botše gore ge eba ba rata go phela ba se ke ba rwala morwalo ka letšatši la Sabatha, goba ba tsena nawo ka masoro a Jerusalema, 22
Doit. 5:12-14
goba ba tšwa ka dintlong tša bona ba rwele selo ka letšatši la Sabatha. Ba se ke ba šoma ka letšatši la Sabatha; ba le hlomphe e le letšatši le lekgethwa, bjalo ka ge ke ile ka laela borakgolokhukhu ba bona. 23Borakgolokhukhu ba bona ba ile ba se ntheeletše, ba se ntshekegele tsebe. Bona ba ile ba ngangabala, ba se ntlhomphe, ba gana go kgalwa ke nna.
24“Ge setšhaba se se ka tloga se ntlhompha, ba se tsene ka masoro a motse ba rwele morwalo ka letšatši la Sabatha, ba hlompha Sabatha e le letšatši le lekgethwa, gomme ba se dire mošomo ofe le ofe, 25ke gona magoši le bakgomana ba ba bušago e le ditlogolo tša Dafida ba tlago tsena ka masoro a motse wo. Ba tla namela dikoloi tša ntwa gotee le batho ba Juda le badudi ba Jerusalema, ba namela le dipere, gomme motseng wo wa Jerusalema go tla dula go na le batho. 26Batho ba tla tla ba etšwa metseng ya Juda le tikologong ya Jerusalema; ba tla tšwa nageng ya Benjamene, le nagengtlase, le seleteng sa dithaba, le seleteng sa ka borwa se se omilego. Ba tla tliša dihlabelo tša go tšhungwa ka moka le dihlabelo tše dingwe, le dikabelo tša bupi le diorelo, le tšona dikabelo tša tebogo kua Tempeleng ya ka. 27Eupša ge ba ka se ntheeletše, ba se hlomphe Sabatha e le letšatši le lekgethwa, ba tsena ka masoro a Jerusalema ba rwele morwalo ka letšatši leo, ke tla gotša mollo wa hloka motimi masorong a Jerusalema, wa fiša dintlo tša mošate mo motseng.”


text:
191Ge Jobo le bagwera ba gagwe ba bararo ba šetše ba boledišane nako ye telele, Jobo a ba fetola a re:
2“Le tla lesa neng go nkweša bohloko le go ntlhaba ka mantšu?
3Nako le nako le dula le nthoga,
ga le ne dihlong tša go bolela le nna gampe.
4Le ge eba ka nnete ke dirile phošo,
seo ga se taba ya lena.
5Etse le gopola gore le a mphala,
ebile le bona matshwenyego a ka e le bohlatse bja gore ke dirile sebe.
6Bjale ge, tsebang gore ke Modimo yo a mphošeditšego,
ke yena a nkweditšego molabeng.
7Le ge ke hlaba mokgoši,
ga ke thušwe ke motho;
le ge ke goelela ke llela toka,
ga go na yo a nkwago.
8Modimo o nthibetše tsela ka morako gore ke se fete,
tsela tša ka di aparetšwe ke leswiswi.
9O nkamogile lehumo lohle,
gomme a fediša setumo sa ka.
10O nthobarobile gohle gore ke felelele.
O tumola kholofelo ya ka boka mohlare.
11Modimo o ntukela bogale,
o mpala le manaba a gagwe.
12O romela madira a gagwe go tlo ntlhasela,
ba bopa dintotoma gore ba ntlhasele,
ba hloma mešaša ba a ntikanetša.
13“Modimo o dirile gore batho ba gešo ba ntahle;
ke nna mošele go ba ba bego ba ntseba;
14meloko yešo e ntahlile,
bagwera ba ka ba ntebetše.
15Bale ba bego ba falaletše go nna le badiredi ba ka ba basetsana ba mpona ke le mošele,
ba ntshema motšwantle.
16Ge ke bitša mohlanka ga a arabe,
le ge ke mo rapela gore a ntlhankele.
17Mosadi wa ka o nkgelwa ke moya wa ka,
le lefetla la ka le nkgela banabešo.
18Bana ba banyenyane le bona ba a nnyatša,
gomme ge ke leka go emelela,
ba a nkwera.
19Bagwera ba ka ba bagolo ba a ntšhišingwa;
bale ke bego ke ba rata ba mphuraletše.
20Bolwetši bja ka bo nkotišitše kudu,
go phologa ga ka e bile ka mahlatse.19:20 Mohlomongwe go swanetše go balwa “go phologa ... mahlatse” Seheberu ga se kwagale gabotse.
21“Ntšhokeleng, ntšhokeleng hle, bagwera!
Modimo o nkotlile o šoro.
22Le reng le ntlhomere bjalo ka Modimo?
Kgane ga se la ikgotsofatša ka go nkweša bohloko?
23“Nke nkabe mantšu a ka a ngwalwa ka pukung,
24goba a tlokwa letlapeng ka tshipi,
a tlatšwa ka morodi gore e be a go dulela sa ruri.
25Fela ke a tseba gore mafelelong Modimo o tla nkemelela ge a ahlola lefase.
26Le ka morago ga ge letlalo la ka le llwe ke bolwetši,
ke tla bona Modimo ke sa phela.
27Ke tla iponela yena ka mahlo a ka, gomme yena e ka se be mošele.
Ke mo hlolosetše ka pelo ya ka ka moka.
28“Ge le ka re: ‘A re mo hlomareng,
re mmoneng molato masetlapelong a a gagwe,’
gona le tsebeng gore tšhoša e le emetše.
29Gobane ge Modimo a galefetše modiradibe,
o mmolaya ka tšhoša.
Ka fao tsebang gore moahlodi o gona.”


text:
Europa
Europa ke lefasana le lengwe la mafasana a šupa lefaseng. Europa e bapane le lefasana leo le bitšwago Asia, ebile e ka thokong ya leboa la Afrika.
Leboa la Europa, go na le lewatle leo le bitšwago Arctic Ocean, bodikela bja lewatle le go na le Atlantic Ocean.
Europa ke lefasana la bobedi ka bonnyane lefaseng ge go lebelelwa sekgoba. Lefasana la pele ka bonnyane ke Australia. Ge re lebelela badudi, Europa ke lefasana la boraro, e latela Asia le Afrika. Europa e na le badudi bao ba ka bago 731,000,000 e lego 11% ya batho lefaseng ka bophara.


text:
Cavebass
Peisi ya Lewa
Leina La Lapa La Go Tlwaelega
Peisi ya lewa
Leina Le Lengwe La Yona
Hlapi ya lebone
Leina La Tša Thutamahlale
Dinopercidae
Bogolo
Go fihla disentimetara tše 75
Boitšhupo
Mmele wa go pitlana wo bolee. Dikgapetla tše nnyane tša go swana le kamo. Lephego la hlapi la go fokotšwa le bopegilego bjalo ka mosela. Mohlagare w aka fase o tšwela pele go feta mohlagare wa ka godimo. Mmala wa boswana botsothwa le dipatšwana tša botšhweu, tša go ba seese go tše kgolo.
Tshedimošo Ya Kakaretšo
La la Dinopercidae le bopša ke 2 ya tša kakaretšo le 2 ya mehuta ya diphedi. E hwetšwa ka fase ga mebotwana goba matsenong a maweng. Di dira lešata la moropa. Ke phoofolo ya bošego. Di ntšhetšmae ka ntle lewatleng la go bulega.
Phepo
Di ja Zooplankton le dikhrustašiene tše nnyane.
Phatlalatšo
E hwetšwa dithempheretšheng ka moka tša mawatleng a borutho a lefase.
Mehuta Ye E Tlwaelegilego
Peisi ya lewa
Dinoperca petersi


text:
Snappers
Disnepara
Leina la lapa la tlwaelo
Disnepara
Leina la tša thutamahlale
Lutjanidae
Bogolo
Go fihla metara ye 1, palogare ya disentimetara tše 30.
Boitšhupo
Mmele ke ye teletšana ya bolee, sephaphathi mahlakoreng. Maphegwana a hlapi a ka morago a bopegile ka go fokotšwa goba o le foroko kudu ka botebo. Lepheegwana la hlapi la ka morago ke le tee.
Gantšhi hlogo e bogale go ya molomong. Mmala o fapana go tšwa boserolane bja seetša, bošweu, silibera le mothalo wa botala bja leratadima go ya go bokhubedu-botsothwa goba boso le bošweu.
Tshedimošo ya Kakaretšo
Lapa la Lutjanidae le bopša le 17 ya tša kakaretšo le 107 ya mehuta ya diphedi. Di hwetšwa ka dihlopha tše kgolo mo mekekemong. E tsoma kudu bošego, ke ka fao e nago le mahlo a magolo ka dipheding tše ntšhi. Di na le meno ka godimo ga molomo wa tšona gore di kgatle dibolawa. Di ntšhetša mae ka ntle lewatleng la go bulega.
Phepo
Di ja dikhrustašiene le hlapi tše dingwe. Tše dingwe tša mehuta ya diphedi di ja plankton.
Phatlalatšo
E direga dithempheretšeng ka moka le mawatleng borutho a lefase.
Diphedi tša go swana le yona
Snepara sa mothalo wa botala bja leratadima - Lutjanus kasmira
Snephara sa Moemphera - Lutjanus sebae
Snephara sa lekoro - Lutjanus gibbus


text:
Event
#ReNaLeMoshito Women Empowerment Talk
Basadi, le ke lenaneo leo le beakantšwego go tla go matlafatša wena mererong ya tša kgwebo.
Event Schedule
9 Aug 2021 09:00 AM - 12:00 PM past event
Polokwane SABC Thobela FM
Polokwane CBD, Polokwane, Limpopo, South Africa.
Thobela FM ka tšhomišano le Leihlo la Sechaba di go tlišetša lenaneo la Sedibeng la go ikgetha ka letšatši la basadi 9AM - 12PM. Basadi, le ke lenaneo leo le beakantšwego go tla go matlafatša wena mererong ya tša kgwebo. Re memile basadi bao ba tlo go go hlahla go thoma kgwebo le go e sepetša ka bokgwari. Mankoko Baby o tla be a otlela lenaneo le le mogaši wa Leihlo la Sechaba, Lethabo Lejoy Mathatho.
ADVERTISEMENT


text:
181Jesu o rile go fetša go rapela, yena le barutiwa ba gagwe ba tloga ba tshela moedi wa Kidrone. Gona moo go be go na le serapa, gomme Jesu le barutiwa ba gagwe ba tsena ka go sona. 2Judase yola wa go mo eka le yena felo fao o be a go tseba, ka gobane Jesu o be a hlwa a kopanela gona le barutiwa ba gagwe. 3Judase a ya gona le sehlopha sa madira a Baroma le baleti ba bangwe ba Tempele ba ba romilwego ke baprista ba bagolo le Bafarisei. Ba be ba swere mabone le dirumola le marumo. 4Jesu, ka ge a be a tseba tšohle tše di bego di tlilo mo hlagela, a ba batamela a re: “Le nyaka mang?”
5Ba mo fetola ba re: “Jesu wa Nasaretha.”
Yena a re: “Ke nna!”
Judase wa go tlo mo eka o be a na le bona. 6E rile ge Jesu a re: “Ke nna!” ba katakata ba wela fase. 7Jesu a ba botšiša gape a re: “Ke re na le nyaka mang?”
Bona ba re: “Jesu wa Nasaretha.”
8Jesu a re: “Ke le boditše gore ke nna. Ge eba le nyaka nna, lesang ba ba itshepelele.” 9E be e le gore go phethege se a se boletšego mola a re: “Go ba o mphilego bona ga se ka lahlegelwa le ke o tee.”
10Simone Petrose, yena a bego a swere tšhoša, a e khwamola, a rema mohlanka wa Moprista yo Mogologolo a mo ripa tsebe ya la go ja. Leina la mohlanka yoo e be e le Malgose. 11
Mar. 14:36
Luk. 22:42
Jesu a re go Petrose: “Bušetša tšhoša ya gago ka segatleng sa yona! Kgane o re senwelo sa tlaišego se Tate a mphilego sona ke se ke ka se nwa?”
12Ke ge sehlopha sela sa madira a Baroma, le molaodi wa bona, le baleti ba Tempele ba ba bego ba romilwe ke Bajuda ba swara Jesu, ba mmofa. 13Ba thoma ka go mo iša go Hanase, ratswale wa Khayafase, Moprista yo Mogologolo ngwageng woo. 14
Khayafase yo ke yena yola wa go ka a eletša baetapele ba Bajuda a re: “Go kaone gore motho o tee e be yena a hwelago setšhaba.”
15Simone Petrose le morutiwa yo mongwe ba be ba šetše Jesu morago. Morutiwa yoo yena o be a tsebja ke Moprista yo Mogologolo, ka gona a tsena le Jesu ka lapeng la Moprista yoo yo Mogologolo, 16Petrose yena a ema ka ntle seferong. Morutiwa yoo yo mongwe a tšwela ka ntle, a fihla a bolela le ngwanenyana yo a bego a letile sefero, gomme a tsentšha Petrose ka gae. 17Ngwanenyana yola wa go leta sefero a re go Petrose: “Afa le wena ga o yo mongwe wa barutiwa ba monna yola?”
Petrose a mo fetola a re: “Aowa, ga ke yena.”
18Ka ge go be go tonya, bahlanka le baleti ba ba bego ba le moo ba be ba goditše mollo, ba eme ba o oretše. Petrose a ya go ema le bona, a ikomoša.
19Moprista yo Mogologolo a sekiša Jesu mabapi le barutiwa ba gagwe le tše a di rutago batho. 20Jesu ge a mo fetola a re: “Ke be ke hlwa ke bolela le batho phatlalatša; ka mehla ke be ke ba ruta ka disinagogeng le Tempeleng, moo go phuthegelago Bajuda ka moka. Go be go se na se ke se bolelago sephiring. 21Bjale o reng o ntshekiša? Sekiša bao ba bego ba ekwa tše ke ba botšago tšona; ke bona ba ba tsebago tše ke bego ke di bolela.”
22Ge a realo, yo mongwe wa baleti ba ba bego ba eme moo a mo phasola sefahlego a re: “O reng o fetola Moprista yo Mogologolo ka mokgwa wo?”
23Jesu a mo fetola a re: “Ge eba ke boletše gampe, bolela bobe bja ka. Fela ge eba ke boletše gabotse, o ntšhapelang?”
24Ke ge Hanase a mo romela go Khayafase, Moprista yo Mogologolo, a sa kgokilwe.
25Petrose o be a sa eme gona moo a ikomoša. Ba ba lego moo mollong ba mmotšiša ba re: “Afa le wena ga o yo mongwe wa barutiwa ba gagwe?”
Yena a latola a re: “Aowa, ga ke yena.”
26Mohlanka yo mongwe wa Moprista yo Mogologolo, wa gaboyola wa go ripša tsebe ke Petrose, a re: “Na ga se ka go bona o na le yena ka kua serapeng?”
27Petrose a latola gape – gateetee mokoko wa lla.
28E rile ge go esa ba tloša Jesu ga Khayafase ba mo iša go mmušiši. Fela ba se ke ba tsena, ka ge ba be ba sa nyake go itšhilafatša, gore ba tle ba kgone go ja Paseka. 29Ka gona Pilato a tšwela ka ntle go bona, a ba botšiša a re: “Ke molato mang wo le begago motho yo gore o o dirile?”
30Ge ba mo fetola ba re: “Ge e ka be e se mosenyi re ka be re se ra go gafela yena.”
31Pilato a re go bona: “Gona mo tšeeng lena beng le mo sekiše go ya ka molao wa lena.”
Ba mo fetola ba re: “Gape rena ga se ra dumelelwa go bolaya motho.” 32
12:32
E be e le gore go phethege se Jesu a bego a kile a se bolela mola a šupa lehu le a bego a tlilo le hwa.
33Pilato a boela ka gae, a fihla a bitša Jesu, a mmotšiša a re: “Na ke wena kgoši ya Bajuda?”
34Jesu a mo fetola ka go re: “A taba ye o mpotšišago yona ye o a ithomela, goba ke ye batho ba mpolelago go wena ka yona?”
35Pilato a re: “Na kgane ke nna Mojuda? Gape ke setšhaba sa geno le baprista ba bagolo ba ba go gafetšego nna. O dirileng?”
36Jesu a re: “Mmušo wa ka ga se wa lefase le; gape ge nkabe mmušo wa ka e le wa lefase le, ba ke ba bušago ba ka be ba ntwela gore ke se ke ka gafelwa Bajuda. Bjale mmušo wa ka ga se wa lefase le.”
37Pilato a mmotšiša a re: “E le gore go ba kgoši gona o kgoši?”
Jesu a mo fetola ka go re: “O a bolela.18:37 “O a bolela” goba “Ke wena o rego nna ke kgoši.”
“Se ke se tswaletšwego mme ke se tletšego mo lefaseng ke gore ke tle ke hlatsele therešo. Mang le mang yo e lego wa therešo o a ntheeletša.”
38Ke ge Pilato a re: “Therešo ke selo mang?”
Pilato ge a seno realo a tšwela ka ntle gape go Bajuda, a fihla a re go bona: “Nna ga ke mmone molato. 39Fela e šetše e le setlwaedi mo go lena gore ka Monyanya wa Paseka ke le lokollele mogolegwa. Bjale na ga le nyake gore ke le lokollele yo kgoši ya Bajuda?”
40Ba goeletša ba re: “E se be yo! A e be Barabase!” Yo Barabase e be e le mohlakodi.


text:
Dijo tša go Šongwa ka Aforika Borwa
Setšhaba sa mehleng yeno sa ka toropokgolo se ithekgile kudu le ka bonolo bja dijo tša go šongwa. Go dula kgole le dipolasa le go sepela go ya mošomong go tlogela nako ye nnyane ya ya go apea ka gae le nako ya ka fase ya go bjala dijo tša rena.
Dijo tša go šongwa di boloka nako, ke tsela ye bonolo ya go oketša dijo tša phepo le go thuša balemirui, e sego fela go fapantšha ditšweletšwa tša bona eupša gape go šomiša setšweletša sa go feteletša le go katološa bophelo bja šelofo le go hwetšagala go feta sehla sa go mela.
Tšhomo ya ditswaki tše di tala tša go swana le dienywa le merogo go akaretša go omiša, go gatšetša, go tutafatša, go bediša le go tšwela pele go šoma ka go ba dilota, go tsentšha gare ga bhinika le ditšweletšwa tša theko ye tlaleleditšwego.
Go swana, le ditšweletšwa tše tala tša go swana le nama, maswi le mabele le go tšwela pele go dirwa le go bolokwa eupša mehutahuta ye ya dikwalo e hlaloša mekgwa ya motheo ya go šoma dienywa le merogo.
Translated by Lawrence Ndou
Go tsentšha dienywa ka gare ga bolekane, merogo le dijo tše dingwe tša go swana le dihlapi le dijo tše lokišitšwego di akaretša go tswalelwatii ga dijo ka ditšhelong le go pepentšha setšweletšwa sa go tsentšhwa ka bolekaneng kalafi ya phišo....more
Bontši bja dienywa tša Afrika Borwa, go swana le diterebe, diapolekose, diperekisi, diapole, dipiere, dimenko dipanana di a omišwa. Go omiša go tloša monola, gomme se se hlohleletša kgolo ya sekokomoši le dipakteria, ka fao e be e thuša shelflife...more
Pedišo ke tshepedišo yeo diphedinyana tše nnyane di fetola ditatšhe (dikhapohaetreite) le disukiri ka ditšweletšong tša ka thoko go swana le bjala (dibeine) le diesete tša go swana le esiti ya lektiki (tšhese) le khapontaoksaete (biri)....more
Komišo kgatšetšo ke tsela ya godimo ya setegeniki ya go lota dijo. Mo nakong ya tshepedišo ye, dijo tše kgatšeditšwego di monolwa meetse ka fase ga kgatelelo go lota phepo ya yona....more
Tshepedišo e ka dirwa mo polaseng, go swana le a bontši bja dienywa tša go omišwa, goba kgauswi le polasa go swana le tša ka bolekaneng....more
Bjalo ka ge lefase le ba le batho ba bantšhi bao ba dulago ditoropong kgole le fao dijo di tšweletšwago, go na le mokgwa wa go oketša mohola wa ditšweletšwa tše di sego tša šongwa tša temothuo....more
Polayatwatši ka go ruthetša e be ya hlama ke Louis Pasteur, Rasaense wa ka Fora. O lemogile gore go ruthetša maswi ka themperetšha ya godimo le go a fodiša ka pela go lekola pele ga ge o ka tsentšha ka mabotlelong goba go phuthela go ka a lota a le foreše...more
Dijo tše inetšego ke dijo tše inetšego ka dieleng tša letšwai goba tša boesiti tšeo di thušago go thibela tshenyo, Gape e thuša go boloka le go fetoša tatso le popego ya dijo....more
Go apea dijo ka phufudi ke tirišo ya kgale kudu; ye nngwe ya mekgwa ya go apea dijo ya mathomo le go lota dijo tša go swana le nama le hlapi. Ditšhomišo tša sebjalebjale tša go apea ka phufudi dijo di akaretša go inela nama ka diloting pele ge o gadika...more


text:
21Banabešo, ka ge le le badumedi ba Morena wa rena, Jesu Kriste, Morena wa letago, le se ke la kgetholla batho. 2Ge mo phuthegong ya lena go ka tsena monna wa go apara palamonwana ya gauta le diaparo tša mabaibai, gwa tsena le yo mongwe wa modiidi wa go apara diaparo tša ditšhila, 3mme ya re ge le bona yoo wa go tšhepa la re go yena: “Dula mo setulong se sebotse se,” gomme go yola wa modiidi la re: “Wena ema mola, goba o dule mo fase maotong a ka,” 4na e tla be e se gore le a kgethollana, le ahlola ka mokgwa wo mobe?
5Banabešo ba ba rategago, theeletšang: Na ga ke re Modimo o kgethile badiitšana ba lefase gore ba humišwe ka tša tumelo, e be bajalefa mmušong wo a o holofeditšego bao ba mo ratago? 6Fela lena le nyatša modiitšana. Kgane ga se bahumi ba ba le gatelelago, ba ba le gogelago ditshekong? 7Ga ke re ke bona ba ba nyefolago leina leo la go hlomphega leo ka lona Modimo a le dirilego ba gagwe?
8
Le tla be le dira se se lokilego ge le ka phetha molao wa Modimo Kgoši, wo o ngwadilwego ka Mangwalong a Makgethwa wa go re: “O rate bangwekawena bjalo ka ge o ithata.” 9Eupša ge le kgetholla batho le dira sebe, le molao wa Moshe o a le tšwa gore le batshedi ba wona. 10Ge motho a ka re a phela ka go phetha Melao ye Lesome, a tshela wo mongwe wa yona, go no swana le ge a e tshetše ka moka. 11
Doit. 5:17-18
Gobane yo a rilego: “O se ke wa otswa,” ke yena yo a rilego: “O se ke wa bolaya.” Le ge o sa otswe, fela o bolaya, o tshela melao ya Moshe. 12Dipolelo le ditiro tša lena e be tša batho ba ba tlago ahlolwa ka molao wo o re lokollago. 13Gobane Modimo a ka se be le kgaugelo ge a ahlola yo a sego a ka a ba le kgaugelo; eupša yo a bilego le kgaugelo ga a tšhabe kahlolo ya Modimo.
14Banabešo, go thušang ge motho a re o na le tumelo eupša a sa bontšhe seo ka mediro? Na tumelo ya gagwe e ka mo phološa? 15Ge modumedikawena wa monna goba wa mosadi a hloka diaparo goba dijo, 16go thušang gore o re go yena: “Sepela gabotse! O ruthele, o be o je o khore,” etšwe o sa mo fe tše a di hlokago? 17Agaa, tumelo le yona e ka mokgwa woo – ge e se na mediro ke setšha e hwile.
18Eupša yo mongwe motho a ka no re: “Wena o na le tumelo, nna ke na le mediro.” Gomme yoo ke tla mo fetola ka go re: “Mpontšhe gore motho a ka ba le tumelo bjang a se na mediro, mme nna ka mediro ya ka ke tla go bontšha tumelo ya ka.” 19A ke re o dumela gore Modimo ke o tee fela? Agaa, seo ke se bademone le bona ba se dumelago, mme ba a thothomela. 20Setlaela towe, na o nyaka go bontšhwa gore tumelo ye e se nago mediro ga e na mohola? 21
Kgane Abrahama, rakgolokhukhu wa rena, ga se a lokafatšwa ka mediro mola a neela Isaka, morwagwe, mo aletareng? 22Ke mo go bonagalago gore medirong ya gagwe go be go šoma tumelo, mme mediro ya gagwe e dira gore tumelo ya gagwe e be ye e feletšego. 23
2 Dikr. 20:7
Jes. 41:8
Gwa nama gwa phethagala Mangwalo a Makgethwa mo a rego: “Abrahama a dumela go Modimo, gomme ka lebaka la tumelo ya gagwe Modimo a mmona e le moloki.” Ke ka lebaka leo Abrahama a ilego a bitšwa mogwera wa Modimo. 24Bjale a ke re le a bona gore motho o lokafatšwa ka mediro ya gagwe, e sego fela ka tumelo?
25
Le go Rahaba, mosadi yola wa segwebakathobalo, go bile bjalo. Ga ke re o ile a lokafatšwa ka mediro ya gagwe ka go amogela dihlodi tšela tša Baisraele ka ga gagwe, a ba a ba ngwegiša ka tsela ye nngwe?
26Ka gona, bjalo ka ge mmele o hwile ge o se na moya, le tumelo ge e se na mediro e hwile.


text:
Modimo
Bakreste, Bajuda, le Bamoslem ba dumela gore Modimo ke o tee yo a lego Tate yo maatla ka moka, Mohlodi wa legodimo le lefase, wa tšohle tše di bonwago le tše de sa bonwego. GENESI (Tlhôlô)
1:1 Mathomong Modimo o hlodile legodimo le lefase
1:2 Lefase le be le gobelane le se na selo; godimo ga bodiba go le leswiswi; moya wa Modimo o alametše meetse.
1:3 Modimo a re: Seetša a se be gona! Seetša sa na sa ba gona.
1:4 Modimo a bona seetša e le se botse; mme a aroganya seetša le leswiswi.
1:5 A re seetša ke Mosegare; leswiswi a re ke Bošego. Ya ba mantšiboa, ya ba moso, tšatši la pele.
1:6 Modimo a re: A go be le leratadima gare ga meetse le meetse; e be go aroganya meetse le meetse.
1:7 Mme Modimo a dira leratadima. Meetse a ka tlase ga leratadima a a aroganya le meetse a ka godimo ga lona. Mme gwa ba bjalo.
1:8 Modimo. lo a re leratadima ke Legodimo. Ya ba mantšiboa, ya ba moso, tšatši labobedi.
1:9 Modimo a re: Meetse a ka tlase ga legodimo a a kgobokane felo gotee, gore go bonale mo go omilego. Mme gwa ba bjalo.
1:10 Modimo a re mo go omilego ke Lefase; mogobe wa meetse a re ke Lewatle. Mme Modimo a bona e le mo gobotse. " Modimo a re: Lefase a le mele bjang le dimela tša go enywa peu, le dihlare tša dienywa, tše di yago ka mehuta ya tšona ge di tšweletša dienywa tše di nago le dipeu. Mme Modimo a bona e le mo gobotse.
1:11 Ke mo lefase le medišitšego bjang le dimela tša go enywa dipeu di eya ka mehuta ya tšona, le dihlare tše di yago ka mehuta ya tšona di tšweletša dienywa tše di nago le dipeu. Mme Modimo a bona e le mo gobotse.
1:13 Ya ba mantšiboa, ya ba moso, tšatši la boraro.
1:14 Modimo a re: Lerateng la legodimo a go be le dietša tša go aroganya masegare le mašego, tša go ba ditaetšo tša mabaka le tša matšatši le tša nywaga.
1:15 E be dietša lerateng la legodimo tša go bonegela lefase. Mme gwa ba bjalo.
1:16 Ke mo Modimo a dirilego dietša tše pedi tše kgolo, seetša se segolo sa go buša mosegare, le seetša se senyenyane sa go buša bošego; a dira le dinaledi.
1:17 Dietša tše o di beile lerateng la legodimo, ya ba tša go bonegela lefase,
1:18 le tšago buša mosegare le tša go buša bosego, tša go aroganya seetša le leswiswi. Mme Modimo a bona e le mo gobotse.
1:19 Ya ba mantšiboa, ya ba moso, tšatši la bone.
1:20 Modimo a re: Meetse a a nyeunye dinyeunya tše di phelago, le nonyana di fofe godimo ga lefase di lebane le lerata la legodimo.
1:21 Ke mo Modimo a hlodilego dihlapi tše kgolo, le nyabanyabe ya diphedi ka moka tše di nyeunyago meetseng di eya ka mehuta ya tšona, le dinonyana ka moka tša diphego di eya ka mehuta ya tšona. Mme Modimo a bona e le mo gobotse.
1:22 Modimo a na a di šegofatša a re: Tswalang le ate le tlale meetseng a lewatle; nonyana tšona di ate faseng.
1:23 Ya ba mantšiboa, ya ba moso, tšatši la bohlano.
1:24 Modimo a re: Lefase a le tšweletše diphedi di eya ka mehuta ya tšona, diruiwa le digagabi le diphoofolo tša naga di eya ka mehuta ya tšona. Mme gwa ba bjalo.
1:25 Ke mo Modimo a dirilego diphoofolo tša naga di eya ka mehuta ya tšona, le diruiwa di eya ka mehuta ya tšona, le digagabi ka moka tša nageng di eya ka mehuta ya tšona. Modimo a bona e le mo gobotse.
1:26 Bjale Modimo a re: A re direng motho ka go swantšha ka rena, a swane le rena; a buše dihlapi tša lewatle le nonyana tša godimo, le diruiwa, le lefase ka moka, le digagabi ka moka tše di gagabago lefaseng.
1:27 Ke mo Modimo a bopilego motho, a mmopa ka go itshwantšha, a mmopa ka go swantšha ka yena Modimo; a ba bopa monna le mosadi.
1:28 Modimo a ba šegofatša, a bolela le bona a re: Tswalang le ate, tlalang lefase, le le fenye le buše hlapi tša lewatle le nonyana tsa godimo, le nyabanyaba yohle ya diphedi mo faseng.
1:29 Modimo a re: Sedio, ke le neile dimela ka moka tsa go enywa peu tša mo lefaseng kamoka, le dihlare tšohle tse di lego mo go lona tša dienywa tša dipeu tša tšona; e be dijo tša lena,
1:30 1e tsa diphoofolo ka moka le nonyana tšohle tša godimo, le tšohle tše di gagabago mo lefaseng di na le moya o phelago. Ke di neile dimela ka moka tše ditala e be dijo tša tšona. Mme gwa ba bjalo.
1:31 Ya re ge Modimo a lebelela tšohle tše a di dirilego, a bona e le tše botse kudu. Ya ba mantšiboa, ya ba moso, tšatši la go selela.
2:1 Ke gona go phethega ga legodimo le ga lefase le ga makoko ohle a tšona.
2:2 Ka letšatši la go šupa Modimo a ba a phethile modiro wa gagwe wo a o dirilego; mme ka tšatši la go šupa a khutša a
feditše modiro wa gagwe ka moka wo a o dirilego.
2:3 Mme tšatši la go šupa Modimo o le šegofaditše a le dira le lekgethwa, ka gobane ka lona o khutšitše a feditše modiro wa gagwe ka moka wa tlholo wo a o dirilego.
2:4 Šedi ditaba tša tlholo ya legodimo le lefase, tša mehleng ya ge Morena Modimo a dira lefase le legodimo.
MethopoEdit
Bibele Kgatišo ya boraro 1988 - Lekgotla La Bibele La Afrika-Borwa 1986


text:
971Morena ke kgoši,
lefase a le gobele!
Dihlakahlaka a di thabe ka bontši bja tšona!
2O apešitšwe ke marumaso.
Pušo ya gagwe e theilwe ka toka le molao.
3O etilwe pele ke mollo wo o tšhumago manaba a a mo dikaneditšego.
4Magadima a gagwe a bonegela lefase;
lefase la re go di bona la thothomela.
5Dithaba di tologa boka motu pele ga Morena,
pele ga Morena wa lefase lohle.
6Magodimo a bega go loka ga gagwe;
ditšhaba tšohle di bogela letago la gagwe.
7Bakhunamelamedingwana bohle,
bao ba go ikgantšha ka dititikwane tša bona,
ba segwa ke batho.
Medimo ka moka e a mo khunamela.
8Batho ba Sione ba re go di kwa ba thaba;
le metse ya Juda ya gobela dikahlolo tša gago, Morena.
9Gobane wena, Morena,
o Kokamababuši lefaseng ka moka;
medimo yohle o e feta kgole.
10Morena o rata bahloyabobe;97:10 Mohlomongwe go swanetše go balwa “Morena o rata bahloyabobe” Seheberu se re “Hloyang bobe, lena le ratago Morena”.
o lotola ba ba mmotegelago;
o ba hlakodiša dinaleng tša bakgopo.
11Seedi ke sa go tlela97:11 Mohlomongwe go swanetše go balwa “tlela” Seheberu se re “bjalwa ke”. baloki,
le lethabo ke la go tlela ba dipelo tše di lokilego.
12Hee, lena baloki,
hlalalelang tše di dirilwego ke Morena!
Tumišang yena Mokgethwa!


text:
Flame Lily
Lily ya Kgabo ya mollo ya Aforika
Leina
Lily ya Kgabo ya mollo ya Aforika
Leina la selatini
Gloriosa superba
Tlhalošo
Lily ya Kgabo ya Aforika ke mošunkwane wa go namela le mahlare a go phatsima a dintlha tša tlhago tšeo di bego legora ka sethokgweng sa gauswi, gomme se se le kgontšha go šomiša dimela tše dingwe bjalo ka ithekgo. Se gola go tšwa ka segwere sa go tšwa ka fase mmung, yeo e kgonago go phologa sehla sa go oma. Dikutu tša go gagaba, le ge go le bjalo, ka morago ga go enywa di a hwa.
Matšoba a na le mahlare a go swana le kgabo ya mollo le dikarolo tša bopoo ke tše phurulegilego. Mahlare a matšoba a go ba thata a go a go phyatlega mathokong a go kobegela morago mabapi le go bopa matšoba bjalo ka kheitši a sediko. Mebala ya matšoba e tloga go boserolane-botala go ya go a khubedu bja go phatsima le boserolane mathokong. Lily ya Kgabo ya mollo e gola go ya ka bogolo bja metara ye tee.
Mafelo a bodulo
Lily ya Kgabo ya mollo e nama godimo ga matlapa goba ya dithokgwa tša tlase le go rata le mašoka a go hlakana. E mela ka Lebowa le Bohlabela bja Aforika Borwa le ka Zimbabwe le ka Bohlabela bja Aforika.
Dintlha tša naga
Lily ya Kgabo ya mollo ke letšoba la bosetšhaba la Zimbabwe le taamane ya manki wa sebopego sa pšere ka sebopego sa Lily ya kgabo ya mollo e hlagišitšwego go Kgošatsana ya go beewa [bjale Kgošigadi] Elizabeth nakong ya ketelo ya gagwe ka Rhodesia ka 1947.
Lily ya Kgabo ya mollo e bonwa bjalo ka ya go tsenelela ya go ka ba kotsi go ya ka karolo ya Australia moo e namileng kudu. E na le mpholo gomme e tšea maikarabelo a mahu a mantšhi ka go diruiwa


text:
Go be go tonya le pula e ena mo mesong. Mma o be a apere jase ya borutho le sekhafo. “Thoko,” a realo Mma, “Ke ya Cape Town go tsenela poledišano ya mošomo. Ke tla boya ka nako ya dijo tša go lalela.”
Koko le Thoko ba be ba bogetše Mma ka lefesetere ge a sepela puleng. Mma wa batho! Koko a realo, “Brrr, go a tonya gore re ka ema mo, ke tla boela ka mpeteng lebakanyana.”
Thoko o ile a tšhela serele ya gagwe ya mmamoratwa ka sekotlelong, a tšhela maswi gomme a hudua. Gomme ke nako ye a hweditšego kgopolo ya bohlale ka yona. Bjale, o rile go fetša goja a tlatša poto ka meetse, a lebelela ka setšidifatšing go bona gore ke eng seo a ka se tšhelago. Agaa, bogobe le sopo ya go šala maabane mantšiboa! Thoko o loketše mašaledi ka potong a hudua go fihlela bogobe bo thubega gomme sopo ya fetola meetse a ba a matsotho. Morago a namela setulo go hlola ka rakeng ya dijo.
“O dira eng?” gwa botšiša Koko, a tsena ka moraleng. O be a sa apere kobo ya go robala ye pinki ya sekafofa.
“Ke direla Mma sopo ya ge a boya gae a tsenwe ke phefo ebile a swerwe ke tlala,” a realo Thoko.
“Ke kgopolo ye botse yeo,” a realo Koko. “E re ke go thuše.”
Koko a lebelela ka potong. “Ke eng se?” a botšiša.
“Mašaledi,” a realo Thoko.
“Ke tsela ya botse ya go thoma sopo,” a realo Koko, “efela re hloka se sengwe.”
“Ke a tseba,” a realo Thoko. “Diperekisi! Mma o rata diperikisi.”
“O ka se tšhele diperekisi ka sopong, Thoko,” a realo Koko. “Seo re se hlokago ke kherote.”
Koko a ebola kherote a e kgabelela. O ile a e tšhela ka potong a e bea setofong gore e bele. Morago ga seo Koko a tšhela diponkisi tša go tlala seatla. Thoko o ile a ya ka rakeng gomme a boa le phakhethe ya dipisikiti tša gemere.
“Mma o a di rata,” a realo Thoko. “Di tla dira gore sopo e be le tatso ya bose.”
Koko o ile a sega. “Hee, Thoko, ga go motho yo a tšhelago dipisikiti ka sopong. Seo re se hlokago ke kane ya ditamati, eiye, lehwana la go tlala la sopo ya merogo le letswatšana.”
Koko o ile a bula kane ya ditamati gomme a re Thoko a e tšhele ka sopong. O ile a tšhela sopo ya merogo gomme a thoma go kgabelela eiye.
Ka pejana, megokgo ya rotha go tšwa mahlong a Koko. “Eish!” Koko a hemela godimo. “Go kgabelela dieiye go dira gore ke lle, gomme go lla go dira gore nko ya ka e tšwe mamina. Hle hudua sopo ka boleta ke sa ya go finola.”
Thoko a hudua a bogetše dilo ka moka tšeo Koko a di tšhetšego di dikologa. Selo se tee seo se tšhetšwego ke yena ke mašaledi. Ga se gwa loka! E be e swanetše go ba sopo ya go kgethega yeo Thoko a e direlago Mma – e sego ya Koko!
Gomme e rile ge Koko a sa tšwele, Thoko a hwetša selo sa go kgethega ka rakeng, seo a tsebago gore Mma o a se rata. O ile a se tšhela ka sopong ka bjako gomme a hudua. Koko o rile ge a boa a re, “Mmmm, bjale e nkga bjalo ka sopo ya go kgethega!”
Thoko le Koko ba tlogela sopo gore e kgabakgabe botse sebakanya. Ka morago Koko a tima mollo a re, “Bjale e tla tutela pele Mma a boa gae. Etla, Thoko, ke tla go balela kanegelo ge re sa emetše Mma.”
Koko o rile ge a bala, Thoko a swarwa ke boroko. O kwele fela ge lebati la ka pele le bulega Mma a re, “Ke boile!”
Mma o be a bonala a tsenwe ke phefo a swerwe ke tlala, efela o be a na le ditaba tše di bose. O hweditše mošomo!
“Ke swerwe ke tlala!” a realo Mma a hlobola jase. “Monkgo o mobose wo ke wa eng?”
“Thoko o go diretše sopo,” a realo Koko.
“Ke a leboga, Thoko,” a realo Mma. “Ke seo ke se nyakago go itutetša.”
Mma o rile go apara diaparo tša go oma ba dula fase ba ja.
“Mmmmm,” a realo Mma, “e bose! Ke eng sa go dira gore sopo ye e be le tatso ya go kgethega?”
“Ke tšhetše karolwana ya sopo yela ya merogo ya bose,” a realo Koko.
“Aowa,” a realo Mma, “ga se yona. Ke kwa tatso ya …”
Thoko a re tuu. Koko a šinyalala.
“Ee, selo sa bose!” a realo Mma.
E rile ge sopo e seno fela, Mma a ya rakeng ya dijo a re, “Bjale ke na le selo se sengwe seo ke bego ke se bolokela sebaka sa go kgethega.” Efela Mma ga se a hwetša seo a bego a se nyaka. “Go a makatša,” a realo Mma, “Ke bolokile diripa tše tharo tša tšhokolete yeo ke e ratago kudu ke di bolokela sebaka sa go kgethega.”
Thoko a inamiša hlogo. O be a ekwa gore Koko o mo lebeletše.
“Thoko,” Koko a botšiša, “o dirile eng ka tšhokolete ya Mma?”
Thoko a thoma go lla ge a botša Mma gore o tšhetše tšhokolete ka sopong. Efela, go na le gore Mma a befelwe, o ile a sega, “Gape ke seo se dirilego gore sopo ya gago e be le tatso ya go kgethega gakaaka!”
“Gomme ke sebaka sa go kgethega,” Koko a myemyela. “O hweditše mošomo lehono!”
Thoko a phumula megokgo.
“Wa tseba, Thoko moratiwa,” a realo Mma, “o naganne gabotse ka go nagana go ntirela sopo. O e bitša eng?”
“Sopo ya go kgethega ya Thoko,” a realo Thoko.
“Ee, ke sopo ye kaonekaone yeo nkilego ka kwa tatso ya yona,” a realo Mma, a gokara Thoko ka kgokaro ye kgolo.


text:
81
Bjale Elisha o be a boditše mosadi yola a bego a dula Shuneme, yo a ilego a tsoša morwa wa gagwe a hwile, gore Morena o romela tlala ye e tlago tšea mengwaga ye e šupago nageng, le gore a tloge le lapa la gagwe a diilele mo a ka hwetšago madulo. 2Mosadi yoo o be a dirile ka moo a laetšwego ka gona, a tlogile le lapa la gagwe go yo diilela Filistia mengwaga ye e šupago.
3Ya re ge mengwaga yeo e fetile, a boela Israele gomme a ya go kgoši go yo kgopela gore ngwako wa gagwe le tšhemo ya gagwe di boetšwe go yena. 4A hwetša kgoši a bolela le Gehasi, mohlanka wa Elisha; kgoši o be a nyaka go tseba ka ga mehlolo ya Elisha. 5Mola Gehasi a sa botša kgoši ka moo Elisha a kilego a tsoša motho a hwile, mosadi yola a llela kgoši ka ga ngwako wa gagwe le tšhemo ya gagwe. Ke moo Gehasi a itšego go kgoši: “Mosadi yoo šo, le morwa yoo wa gagwe a tsošitšwego a hwile šo, kgoši, mong wa ka!” 6Ke moka kgoši a botšiša mosadi yoo ditaba tšeo gomme yena a tiišetša se Gehasi a se boletšego. Ka gona kgoši a bitša mohlankedi yo mongwe a mmotša gore a boetše go mosadi tšohle tše e bego e le tša gagwe, gotee le puno ya tšhemo ya gagwe ya mengwageng ye e šupago ge a be a se gona.
7Elisha o ile a ya Damaskose ka nako ye Kgoši Benhadade wa Siria a babja. Ge kgoši a botšwa gore Elisha o moo, 8a re go Hasaele, yo mongwe wa bahlankedi ba gagwe: “Iša mpho go moprofeta gomme o mo kgopele gore a botšiše Morena ge eba ke tla fola goba nka se fole.” 9Ka gona Hasaele a rwala dilo tše kaonekaone tša mehutahuta tša Damaskose ka dikamela tše masome a mane, gomme a ya go Elisha. Ge Hasaele a fihla go yena, a re: “Mohlanka wa gago, Kgoši Benhadade wa Siria, o nthomile gore ke tle ke go botšiše ge eba o tla fola goba a ka se fole.”
10Elisha a mo fetola a re: “Morena o nkutolletše gore ruri o tla hwa, fela sepela go yena mme o mmotše gore o tla fola.” 11Ke moo Elisha a ilego a selekega a mo tseparela ka mahlo go fihlela Hasaele a sa hlwe a kgona go iketla. Ke moka Elisha a thoma go rothiša megokgo. 12Hasaele a mmotšiša a re: “O llelang, mong wa ka?”
Elisha a mo fetola a re: “Ke lla ka gobane ke tseba dilo tše šorošoro tše o tlago di dira setšhaba sa Israele. O tla tšhuma dibo tša bona, wa bolaya masogana a bona, wa pšhatlaganya bana ba bona, gomme wa phula baimana ba bona dimpa.”
13
Hasaele a mmotšiša a re: “A nka ba le maatla a makaalo bjang? Ga ke selo – ke mpša fela!”
Elisha a mo fetola a re: “Morena o nkutolletše gore wena o tlile go ba kgoši ya Siria.”
14Hasaele a boela go Benhadade yo a ilego a mmotšiša a re: “A Elisha o go boditše eng?”
Hasaele a mo fetola a re: “O mpoditše gore ruri o tla fola.” 15Eupša ka letšatši le le latelago Hasaele a tšea lepai, a le ina ka meetseng, a le gatelela sefahlegong sa kgoši, mme kgoši a hwa.
Gomme Hasaele a hlatlama Benhadade bogošing bja Siria.
16Ngwageng wa bohlano wa ge Joramo, morwa wa Ahaba, e le kgoši ya Israele,8:16 Diphetolelo tše dingwe tša kgale di re “Israele” Seheberu se re “Israele, Joshafate e le kgoši ya Juda”. Joramo, morwa wa Joshafate, ya ba kgoši ya Juda 17a na le mengwaga ye masome a mararo a metšo ye mebedi, gomme a buša mengwaga ye seswai a le Jerusalema. 18Ka gobane mosadi wa gagwe e be e le morwedi wa Ahaba, o ile a tšea ka tsela ye mpe ya magoši a Israele go no swana le ba lapa la Ahaba, a dira dibe pele ga Morena, 19
eupša Morena a se nyake go feleletša batho ba Juda, ka gobane o be a tshephišitše Dafida, mohlanka wa gagwe, gore ditlogolo tša gagwe di tla buša ka mehla.
20
Mehleng ya ge go buša Joramo, Edomo e ile ya tsogela Juda maatla mme ya ipeela kgoši ya yona. 21Ka gona Joramo a tšwa ka makoloi a gagwe a ntwa ka moka a leba Tsaire moo madira a Baedomo a ilego a ba dikanetša gona. Bošego yena le balaodi ba gagwe ba dikoloi tša ntwa ba ba šwahla, mme madira a gagwe a tšhabela malapeng a ona. 22Edomo ya se hlwe e bušwa ke Juda8:22 “ya se hlwe e bušwa ke Juda” goba “ya tsogela Juda maatla” go tloga mohlang woo. Yona mehleng yeo motse wa Libna le wona wa tsoša mpherefere.
23Tše dingwe tše Joramo a di dirilego di ngwadilwe mo go Ditaba tša magoši a Juda. 24Joramo a ithobalela le botatagwe, gomme a bolokwa mabitleng a bona motseng wa Dafida, gomme Ahasia, morwa wa gagwe, a mo hlatlama bogošing.
25Ngwageng wa lesome le metšo ye mebedi wa ge Joramo, morwa wa Ahaba, e le kgoši ya Israele, Ahasia, morwa wa Joramo, ya ba kgoši ya Juda 26a na le mengwaga ye masome a mabedi le metšo ye mebedi, gomme a buša a le Jerusalema ngwaga o tee. Mmagwe e be e le Athalia, setlogolo sa Kgoši Omri wa Israele. 27Ka ge Ahasia e be e le leloko la Kgoši Ahaba ka nyalo, o ile a tšea ka tsela ye mpe ya ba lapa la Ahaba, gomme a dira dibe go no swana le ba lapa la Ahaba.
28Kgoši Ahasia o ile a thuša Kgoši Joramo wa Israele go lwa le Kgoši Hasaele wa Siria. Madira a kopana Ramote kua Gileade, gomme Joramo a gobala ntweng. 29A boela motseng wa Jesriele gore dintho tša gagwe di fole, gomme Ahasia a mo etela moo.


text:
91Ka kwa Morena a goelela a re: “Etlang mo, lena baotli ba motse. Le tle le swere dibolao tša lena.”
2Ka bona go etla banna ba ba selelago ba etšwa lesorong la ka godimo la ka leboa la Tempele, mongwe le mongwe a swere sebolao. Ba be ba na le monna yo mongwe yo a bego a apere diaparo tša lešela, a lekeleditše tša go ngwala lethekeng. Ba fihla ba ema kgauswi le aletare ya mphiri.
3Gwa rotoga letago la Modimo wa Israele le etšwa go bakerubi, mo le bego le le gona, mme la fetela mojakong wa Tempele. Morena a bitša monna yola wa go apara diaparo tša lešela, wa go lekeletša tša go ngwala lethekeng, a re: 4
9:4
14:1
“Sepela le motse wohle wa Jerusalema, mme bohle ba ba nyamilego gape ba tshwenyegilego ka lebaka la tšohle tše di šišimišago tše di dirwago mo motseng, o tšame o ba swaya sefapano phatleng.”
5Ka kwa Morena a re go banna bale ba bangwe: “Mo lateleng ge a sepela le motse mme le gagare batho. Le se ke la babalela motho, le se gaugele motho. 6Le gagare bakgalabje le masogana le makgarebe le basadi le bana, eupša yo a swailwego yena le se mo dire selo. Le thome gona mo Tempeleng ya ka.” Ka gona ba thoma ka bagolo ba setšhaba ba ba bego ba eme pele ga Tempele.
7Morena a re go bona: “Tšhilafatšang Tempele. Tlatšang dikgoro tša yona ka ditopo. Thomang!” Ba napa ba thoma go bolaya batho mo motseng.9:7 “Thomang ... motseng.” goba “Eyang le thome go bolaya batho mo motseng!”
8Ge ba le gare ba gagara batho, nna ke be ke šetše ke nnoši. Ka itahlela fase ka sefahlego, ka goelela ka re: “Morena, Mong wa bohle, na e ka ba o befeletšwe Jerusalema mo e lego gore o yo bolaya yo mongwe le yo mongwe yo a šetšego mo Israele?”
9Yena a mphetola a re: “Molato wa batho ba Israele le ba Juda ke wo mogolo e le ruri. Naga ya bona e tletše dipolao, le motseng wa Jerusalema ga go latelwe toka. Ba re nna Morena ke furaletše naga ya bona, le gona ga ke ba bone. 10Eupša nna nka se ba babalele goba ka ba gaugela; ke tla ba otlela tše ba di dirilego.”
11Ya ba gona monna yola wa go apara diaparo tša lešela, wa go lekeletša tša go ngwala lethekeng, a boago a tlile go begela Morena a re: “Ke phethile ditaelo tša gago.”


text:
311Morena o re: “Go tla tla nako yeo ka yona ke tlago ba Modimo wa dikgoro tšohle tša Israele, gomme bona e tla ba setšhaba sa ka. 2Kua lešokeng ke ile ka šokela batho bale ba go phonyokga ntweng. Mohla setšhaba sa Israele se le leetong la go ya bokhutšong nageng ya sona, 3ke ile ka iponagatša go sona31:3 Phetolelo ye nngwe ya kgale e re “sona” Seheberu se re “nna”. ke le kgole. Lena setšhaba sa Israele, ka ge e sa le ke le rata go tloga mathomong, le bjale ke tla no fela ke le botegetše. 4Wena moratiwa wa ka, setšhaba sa Israele, ke tla buša ka go tsošološa wa tsosološega. O tla swanelwa ge o letša meropa ya gago, o yo bina le bao ba thabilego. Lena setšhaba sa Israele, le tla buša la lema dirapa tša merara dithabeng tša Samaria, gomme bao ba di lemago ba tla ja diterebe tša gona. 5Ee, nako e batametše yeo ka yona bafeti ba tlago goeletša ba le dithabeng tša Efraime ba re: ‘A re rotogeleng Sione, go Morena Modimo wa rena!’ ”6Morena o re:
“Hlabelang ditlogolo tša Jakobo mekgolokwane,
dudueletšang setšhaba se se tumilego go feta tše dingwe!
Kwatšang koša ya lena ya go reta ya go re:
‘Morena o hlakodišitše setšhaba sa gagwe,
mašaledi a Israele!’
7Ke tla ba buša nageng ya ka leboa,
ka ba kgoboketša le nageng tša kgolekgole.
Difofu le digole tša bona di tla tla nabo,
le baimana le bao ba belegago.
Ba tla boa e le lešaba le legolo.
8Setšhaba sa ka se tla boa se lla,
se rapela ge se boa se etetšwa ke nna.
Ke tla se lebiša meeleng ya meetse,
ke ba sepetša tseleng ye boreledi mo ba ka se kego ba kgopša,
ka gobane go Israele ke swana le motswadi,
gomme Efraime ke morwa wa ka wa leitšibolo.”9Morena o re:
“Lena ditšhaba, ekwang tše Morena a di bolelago,
gomme le di tsebagatše dihlakahlakeng tša kgole le re:
‘Nna ke šwalalantše setšhaba sa ka,
ke tla se kgoboketša,
ka se diša bjalo ka modiša ge a diša mohlape wa gagwe.
10Ke hlakodišitše ditlogolo tša Jakobo,
ke di phološitše setšhabeng se se di fetago ka maatla.
11Ba tla tla ba hlaba mekgolokwane thabeng ya Sione,
ba thabile kudu ka lebaka la botho bja ka –
ka ge ke ba file mabele,
beine le makhura a mohlware,
dikwanyana, diputšane le manamane.
Ba tla swana le serapa se se nošetšwago gabotse;
ba ka se sa hloka selo.
12Ke moo banenyana ba tlago ipshina ka go bina;
masogana le bakgalabje le bona ba tla thaba.
Ke tla ba homotša,
ka fetoša sello sa bona lethabo, matshwenyego a bona ka a fetoša boiketlo.
13Ke tla khoriša baprista ka dijo tša manoni,
ka šegofatša setšhaba sa ka kudu.
Ke realo, nna, Morena.’ ”
14Morena o re:
“Kua Rama go kwagala lentšu,
sello sa masetlapelo sa go golola.
Ragele o llela bana ba gagwe;
o gana go homotšwa,
gobane ga ba sa le gona.
15
Mat. 2:18
Hle, homola,
o phumole meokgo.
O tla putsetšwa tše o di diretšego bana ba gago;
ba tla boa ba etšwa nageng ya manaba.
16Go sa na le se sengwenyana
se o ka se holofelago;
bana ba gago ba tla boela gae.
Ke realo, nna, Morena.17“Ke kwa batho ba Efraime31:17 “batho ba Efraime” Ke go re setšhaba sa Israele. ba bolela ka bohloko ba re:
“ ‘Joo, Morena o re otlile,
re otlilwe bjalo ka pholwana ye e sego ya tlwaetšwa.
Re bušetše go wena mme re tla boa,
ka gobane ke wena Morena Modimo wa rena.
18Re ile ra go furalela,
eupša ra ba ra itshola.
Ka morago ga ge o re lemošitše bošaedi bja rena,
re ile ra inamiša difahlego ka dihlong.
Re be re inyatša re hlabja ke dihlong,
ka gobane re dirile dibe re sa le bana.’
19“Israele, ga ke re o morwa wa ka yo ke mo ratago,
ngwana yo a nkgahlago?
Ka mehla ge ke bolela leina la gago ke go gopola ka lerato.
Pelo ya ka e nagana wena;
ruri, ke tla go šokela.
20Itlhomele dišupatsela,
o swaye tselakgolo ye o tšeago ka yona,
o lebelediše wona mmila woo.
Boang, lena setšhaba sa Israele,
boelang metseng ye le e tlogetšego ye.
21Le tla ba pelopedi go fihla neng, bakgelogi tenang?
Ke dirile se sengwenyana se sefsa,
go swana le mosadi ge a šireletša monna.”
22Morena Ramaatlaohle, Modimo wa Israele, o re: “Mohla ke bušetša setšhaba nageng ya sona, se tla buša sa bolela nageng ya Juda le metseng ya yona sa re:
“ ‘Nke Morena a go šegofatše,
wena thaba ye kgethwa,31:22 “thaba ye kgethwa” Ke go re thaba ya Sione kua Jerusalema yeo godimo ga yona go bego ga agilwe Tempele.
felo mo gokgethwa mo a dulago gona.’
23“Batho ba tla dula nageng ya Juda le metseng yohle ya yona gotee le balemi le badiša le mehlape ya bona. 24Ke tla lapološa ba ba lapilego, ka khoriša bohle ba ba swerwego ke tlala. 25Ka gona motho o tla re: ‘Ke ile ka robala, ka tsoga, ka lebaleba, ka kwa ke lapologile.’
26“Nna, Morena, ke re nako e etla yeo ka yona ke tlago tlatša naga ya Israele le ya Juda batho le diphoofolo. 27Gomme bjalo ka ge ke ile ka phafogela go kweša setšhaba sa ka bohloko, go se hlahlamolla, go se uša, go se pšhatla le go se fediša, ka wona mokgwa woo ke tla phafogela go se hloma le go se aga. 28
Ge nako yeo e fihlile batho ba ka se sa re:
“ ‘Botatagobana ba lle diterebe tše bodila,
meno gwa šia a bana.’
29“Eupša ka nako yeo yo a jago diterebe tše bodila, meno go tla šia a gagwe; motho o tla bolawa ka lebaka la sa gagwe sebe.”
30
Mar. 14:24
Luk. 22:20
1 Bakor. 11:25
2 Bakor. 3:6
Morena o re: “Nako e etla yeo ka yona ke tlago dira kgwerano ye mpsha le setšhaba sa Israele le sa Juda. 31Yona e ka se swane le yela ke ilego ka e dira le borakgolokhukhu ba bona mohla wola ke ba swere ka seatla ke ba ntšha nageng ya Egepeta. Le ge ke be ke le bjalo ka mogatšabona, ke bona ba ilego ba lahla kgwerano yeo.” 32
Morena o re: “Bjale kgwerano ye ke tlago e dira le setšhaba sa Israele matšatšing a a tlago še: Ke tla tsenya molao wa ka ka teng ga bona, ka ba ka o ngwala dipelong tša bona. Ke tla ba Modimo wa bona, gomme bona e tla ba setšhaba sa ka. 33
Motho a ka se sa swanela go ruta mogagabo goba morwarragwe a re: ‘Tseba Morena,’ ka gobane bohle ba tla be ba ntseba, banyatšegi le bahlomphegi. Ke tla ba swarela bokgopo bja bona, gomme nka se sa gopola dibe tša bona. Ke realo, nna, Morena.”
34Morena o hlabiša letšatši gore e be seedi mosegare,
o laela ngwedi le dinaledi gore di tage bošego.
O ferehla lewatle mme maphoto a rora;
leina la gagwe ke Morena Ramaatlaohle.
35Yena Morena yo o holofetša gore ge a sa phethagatša dilo tšeo,
Israele e tla no fela e le setšhaba sa gagwe.
36Ge eba ka moso legodimo kua godimo le ka elwa,
le metheo ya lefase mo fase ya nyakišišwa,
le nna nka lahla setšhaba sa Israele ka lebaka la tšohle tše ba di dirilego.
O realo, Morena.
37Morena o re: “Nako e etla yeo ka yona Jerusalema yohle e tlago tsošološetšwa nna go tloga Toreng ya Hananele go ya bodikela go yo fihla Lesorong la Sekhutlo. 38Gomme mollwane o tla tšwela pele go tloga moo ka bodikela go yo fihla mmotong wa Garebe, gomme wa phamogela Goa. 39Moedi wohle moo go bolokelwago bahu le mo go tšhollwago melora ya aletare gotee le mašemo ka moka a a lego mokgahlo ga motse le nokana ya Kidrone go yo fihla Lesorong la Dipere, e tla šegofaletšwa nna. Jerusalema e ka se sa tsoga e kgerešitšwe goba e phušotšwe.”


text:
Flatheads
Dihlogo tše Sephaphathi
Leina la lapa la tlwaelo
Dihlogo tše sephaphathi
Leina le swanago le lona
Hlapi ya kwena
Leina la tša thutamahlale
Platycephalidae
Bogolo
Go fihla metara ye1, palogare ya disentimetara tše 30.
Boitšhupo
Dihlogo tše kgolo tša sephaphathi, mesela ya go šupa. Seetša le go fifala ka go rekiša mmala mmeleng ka moka. E boso, botsothwa, botsothwana le bošweu. E ka fetoga ka mmala le bokamorago.
Tshedimošo ya Kakaretšo
Lapa la Platycephalidae le bopša ke18 ya tša kakaretšo le mehuta ye 60 ya diphedi. Bodulo bja fase. E iphihla ka tlase ga mohlaba goba go šomiša go rekiša go hlasela dibolawa tša yona. E kometša sebolawa ge e le kgauswi kudu. Mmele ya tšona ke ye nkgokolo ge di rutha. Di ntšhetša mae ka ntle lewatleng la go bulega.
Phepo
Di ja dikhrustašiene le dihlapi tše nnyane.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Hlogo ye sephaphathi mosela wa bara (Platycephalus indicus)
Hlogo ye sephaphathi hlogo ye bophara (Thysanophrys arenicola)
Hlogo ye sephaphathi hlogo ye telele (Papilloculiceps longiceps)


text:
Go tsebišwa moopediši gore ke pesalome ya Dafida.
1391Morena, o ntekotše mme o a ntseba.
2O tseba tšohle tše ke di dirago;
o tseba tša pelo ya ka o le kgole.
3O laola mesepelo ya ka le marobalo a ka;
ditsela tša ka o di tseba gabotse.
4Le pele ga ge ke ahlama, Morena,
o tseba ka botlalo se ke tlago se bolela.
5O ntikaneditše ka gohle;
o mpontšha gore ke nna wa gago.
6Go kwešiša taba ye go a mpalela,
go šita tlhaologanyo ya ka.
7Na nka go tšhabela kae?
Ke kae mo nka go khutelago gona?
8Ge nka rotogela legodimong,
ke yo hwetša o le gona;
ge nka yo patlama bodulabahu,
o tla be o le gona kua.
9Ge nka fofela kua bohlabatšatši,
goba ka yo dula ka mafelelong a bodikelatšatši,
10le gona moo o tla ntlhahla ka seatla sa gago,
o tla ntshwara ka seatla sa la go ja.
11Le ge nka re leswiswi le mpipe,
goba seetša e be bošego go ntikologa,
12go wena leswiswi ga le fifale,
le bošego bo taga bjalo ka mosegare –
go wena leswiswi le swana le seetša.
13Ditho tša ka tšohle di hlodilwe ke wena;
ke wena o di kgomagantšego ka popelong ya mma.
14Ke go reta ka ge o mpopile ka mo go makatšago gape go tlabago;
ditiro tša gago di a makatša.
Seo ke se ke se tsebago gabotse.
15Mola ke bopša ka sephiring,
mola ditho tša ka di kgomaganywa ka hloko ka popelong ya mma,
ga go na le le tee la marapo a ka le o bego o sa le bone.
16O mpone le pele ke belegwa.
Matšatši ohle a ka a go phela a be a šetše a ngwadilwe ka pukung ya gago,
go sešo gwa tšwelela le le tee la ona.
17Aowii, Modimo, tše o di naganago
nna di a mpalela; ga se ka bontši!
18Ge nka re ke a di bala,
di feta dithorwana tša lešabašaba.
Ge ke fetša, ke tla ikhwetša ke sa na le wena.
19Joo, Modimo, nke nkabe o bolaya bakgopo!
Nke nkabe babolai ba ntlogela!
20Ba bolela tše kgopo ka wena;
ba bolela leina la gago ba sa le hlomphe.139:20 Mohlomongwe go swanetše go balwa “ba bolela ... hlomphe” Seheberu ga se kwagale gabotse.
21Mmalo, Morena,
nka nama ka se hloye ba ba go hloilego?
Nka nama ka se šišingwe ba ba go tsogelago maatla?
22Ke ba hloile hloihloi, gobane le nna ke manaba a ka.
23Mphetleke, Modimo,
o tsebe pelo ya ka;
ntekole, o bone khuduego ka go nna.
24Ntebelele ge ke na le bobe,
gomme o nkiše tseleng ya go sa felego.


text:
161Mollwane wa naga ye e aroletšwego ditlogolo tša Josefa o be o thoma nokeng ya Jordane kgauswi le Jeriko, lefelong la ka bohlabela bja methopo ya Jeriko, mme o leba lešokeng. O be o tloga Jeriko o rotogela nageng ya dithaba go ba go yo fihla Bethele. 2Go tloga Bethele o be o eya Luse, o fetela Atharote, moo go bego go dula Baaraki. 3Go tloga moo o be o eya bodikela tikologong ya Bajaflete, go ba go yo fihla tikologong ya Bethe-Horone ya ka Tlase. Go tloga moo o be o tšwela pele o eya Gesere, mme wa felela Lewatleng la Mediteraniene.
4Ditlogolo tša Josefa, kgoro ya Efraime le seripa sa kgoro ya Manase sa ka bodikela, ba ile ba fiwa naga ye.
5Naga ya dikgorwana tša Baefraime e bile ka mokgwa wo: Mollwane wa bona wa ka bohlabela o be o tloga Atrote-Adare go yo fihla Bethe-Horone ya ka Tletlolo, 6mme go tloga moo o be o eya Lewatleng la Mediteraniene. Motse wa Mikemetate o be o le ka leboa la bona. Ka bohlabela bja moo mollwane o be o mena legopo go leba Taanate-Shilo, mme o e feta ka bohlabela go ya Janoage. 7Ke mo o bego o theoga go tloga Janoage go ya Atharote le Naara, o fihla Jeriko mme o felela Jordane. 8Mollwane o be o eya bodikela go tloga Tapuage go ya nokaneng ya Kana, mme o felela Lewatleng la Mediteraniene. Ye ke naga ye e ilego ya fiwa dikgorwana tša kgoro ya Efraime, 9gotee le metse le metsana ye e filwego Baefraime ye e bego e le ka gare ga mellwane ya naga ya Manase. 10
Fela ba ile ba se ke ba leleka Bakanana ba ba bego ba dula Gesere, ka gona Bakanana bao ba ile ba dula gare ga Baefraime go fihlela le lehono, eupša ba ile ba gapeletšwa go šoma e le makgoba.


text:
11Ge Kgoši Ahaba wa Israele a hwile, naga ya Moaba e ile ya tsogela Israele maatla.
2Kgoši Ahasia wa Israele o ile a wa ka lefasetere la phapoši ya ka godimo ya mošate kua Samaria, gomme a gobala o šoro. Ka gona a roma batseta gore ba yo botšiša Baale-Sebubu, modimo wa motse wa Bafilista wa Ekrone, ge eba o tla fola. 3Eupša morongwa wa Morena a laela Eliya, moprofeta wa Tishbe, gore a ye a gahlanetše batseta ba Kgoši Ahasia, a re go bona: “Ke ka lebaka lang le yo botšiša Baale-Sebubu, modimo wa Ekrone? A ke ka gobane le gopola gore ga go Modimo mo Israele? 4Botšang kgoši gore Morena o re: ‘O ka se tsoge malaong a o robetšego go ona; ruri o tla hwa!’ ”
Eliya a dira bjalo ka ge Morena a laetše, 5gomme batseta bale ba boela go kgoši. Kgoši a ba botšiša a re: “Le reng le goma?”
6Bona ba mo fetola ba re: “Re gahlaneditšwe ke monna yo mongwe, gomme a re botša gore re gome re tle re go botše gore Morena o re go wena: ‘Ke ka lebaka lang o roma batseta gore ba yo botšiša Baale-Sebubu, modimo wa Ekrone? A ke ka lebaka la gore o gopola gore ga go Modimo mo Israele? O ka se tsoge malaong a o robetšego go ona; ruri o tla hwa!’ ”
7Kgoši a ba botšiša a re: “Monna yoo e be e le motho wa mohuta mang?”
8
Mar. 1:6
Bona ba mo fetola ba re: “O be a apere seaparo sa matlalo a diphoofolo, a se tlemile lethekeng1:8 “O be a apere ... lethekeng” goba “E be e le monna wa boya gomme a tlemile diaparo” ka lerala.”
Kgoši a kgotsa a re: “Ke Eliya!”
9Ke moo a romilego molaodi le bahlabani ba masome a a fetšago seatla gore ba yo tšea Eliya. Molaodi yoo a rotogela go yena moo a bego a dutše godimodimo ga thabana gomme a re go yena: “Monna wa Modimo, kgoši o re o theoge.”
10
Eliya a mo fetola a re: “Ge eba ke nna monna wa Modimo, a mollo o theoge legodimong mme o go tšhume le banna ba gago!” Gomme mollo wa theoga wa tšhuma molaodi yola le banna ba gagwe.
11Kgoši a roma molaodi yo mongwe le banna ba gagwe ba masome a mahlano. Molaodi yoo a rotoga1:11 Phetolelo ye nngwe ya kgale e re “rotoga” Seheberu se re “fetola”. a fihla a re go Eliya: “Monna wa Modimo, kgoši o re o theoge ka pela!”
12Eliya a mo fetola a re: “Ge eba ke nna monna wa Modimo, a mollo o theoge legodimong mme o go tšhume le banna ba gago!” Gomme mollo wa Modimo wa theoga wa tšhuma molaodi le banna ba gagwe.
13Kgoši a roma molaodi yo mongwe le banna ba masome a mahlano gape. Molaodi yoo a namela thabana, a fihla a khunama pele ga Eliya, a mo kgopela a re: “Monna wa Modimo, hle, ntšhokele, o šokele le banna ba ba masome a mahlano, o se ke wa re bolaya! 14Balaodi bale ba bangwe ba babedi le banna ba bona ba bolailwe ka mollo wo o tšwago legodimong; fela hle, nna nke o nkgaugele!”
15Morongwa wa Morena a re go Eliya: “Theoga naye, o se ke wa mmoifa.” Ka gona Eliya a ya le molaodi yoo go kgoši 16mme a re go yena: “Morena o re: ‘Ka gobane o romile batseta gore ba yo botšiša Baale-Sebubu, modimo wa Ekrone, mo nkego ga go Modimo mo Israele yo o ka mmotšišago, o ka se tsoge malaong a o robetšego go ona; ruri o tla hwa!’ ”
17Ahasia o ile a hwa, bjalo ka ge Morena a be a boletše ka Eliya. O be a se na le morwa, ka gona Joramo, morwarragwe,1:17 Diphetolelo tše dingwe tša kgale di re “morwarragwe” Seheberu ga se na le lentšu le. a mo hlatlama bogošing ngwageng wa bobedi wa pušo ya Joramo, morwa wa Joshafate, kgoši ya Juda.
18Tše dingwe tše Kgoši Ahasia a di dirilego di ngwadilwe mo go Ditaba tša magoši a Israele.


text:
Mengwaga ye 150 ye e fetilego, goba go feta, Mebušo ka moka ya Afrika Borwa le batho ba Makhoi-San ba bile ba diriša seala se hlolega go beakanya bafsa, banna le basadi go ba lokišetša mešomo ya bona ya bokamoso mo setšhabeng sa batho ba bagolo.
Mo letšatšing le lengwe le sa tsebjego ka nako ye e fetilego, mmušo wa Sethosa o ile wa tšea lebollo bjalo ka selo se bohlokwa sa sekolo sa koma, mohlomongwe go tšwa go mothopong wa Basotho, gomme ba se e šomiša go fihla bjaneng.
Mo lebakeng la nako le kudu ka baka la khuetšo, lebollo e ile ya tšewa ke ke mmušo wa baagišane mo dinageng tša go swana le Thembu, Mfengu, Bomvana, Xesibe, Mpondo le Mpondomise.
Ntle le pelaelo, lebollo e na le mohola a bošole, bjalo ka leswo la banna ba go šoma bjalo ka mohlabani pele ba ka nyala. Ge Dingiswayo, moemedi wa Shaka, a ile a tsebiša melao mo Zululand, lebollo mo gareng ga Mazulu e ile ya feditšwa.
Mo nakong ye e fetilego, yo mongwe le yo mongwe yo a lego komeng o be fiwa lerumo le didirišwa tša dintwa ke tatagwe le botate bja bo buti ba bona mo moletlo wa go tšwa (umgidi) yo o swarago go ba tsenya (abakhwetha) go setšhabeng go tšwa go sethokgwa fao ba bego ba le gona.
Lebollo e tšwela pele go dirišwago ka mokgwa wo fokoditšwego mo bathong bao ba bolelago sethosa, bobedi ka mo ditoropong le dinagamagaeng, le ge e le gore mohola wa yona gabjale o a belaetša go ya ka maikutlo a kalafo.
Go tloga ka mathomong a 1990, palo ya banna bao ba ya go komeng bao ba lwalago le bao ba hlakahlakana ka monaganong, le bao ba hlokofalago, ka lebaka la tshepedišo ya lebollo e a oketšago ka ngwaga wo mongwe le wo mongwe. Tharollo ya mathata a ke go leša lebollo go šomwa badiredi bao ba hlahlilwego ba dingaka.
Translated by Lebogang Sewela


text:
Clownfish
Hlapi ya Lekgarebe ya Moswaswi
Leina la Lapa la Tlwaelo
Hlapi ya lekgarebe ya moswaswi
Leina le Lengwe la Yona
Anemonefish
Bogolo
Go fihla disentimetara tše 18, palogare ya disentimetara tše 10.
Boitšhupo
Ke ye sediko mmele wa makhura a mantšhi le maphego a hlapi a magolo. E ka ba ya go hlasela. Mmala o fapana go tšwa go boserolane, mmala wa namune, wo mokhubedu goba o moso, le dipatso tša bošweu goba methalo godimo ga mmele.
Tshedimošo ya Kakaretšo
Seka lelapa la Amphiprioninae e bopša ke 2 ya tša kakaretšo le 28 ya mehuta ya diphedi. Di bopa dikamano tša tirišano le dianemone. Masepa a yona a fa phepo gomme dianemone di fa tšhireletšo go dihlapi. E direga ka dihlophana tše nnyane tša malapa a boraro ka anemone. Dihlapi tša go swaswa ka moka di tswalwa bjalo ka ya poo gomme ya fetoša bong ge ya tshadi e hwa. E beela mae kgauswi le anemone ka fasenyana selo. Poo e dula e lebeletše go fihlela ge di phaphaša.
Phepo
Di ja tša dimelameetseng, plankton, dimollusk le dikhrustašiene.
Phatlalatšo
E direga ka dithempherentšheng ka moka tša mawatleng a lefase.
Mehuta ye e Tlwaelegilego
Hlapi ya anemone ya go swaswa - Amphiprion percula
Hlapi ya go swaswa ya Nko ya go ba le lebala - Amphiprion akallopisos
Hlapi ya go swaswa ya methalo ye mebedi - Amphiprion allardi